Bayaran Bantuan Prihatin Rakyat (BPR) Fasa 2 Mulai 7 Mei

PUTRAJAYA: Bayaran Bantuan Prihatin Rakyat (BPR) Fasa 2 akan diagihkan kepada 8.4 juta penerima bermula 7 hingga 12 Mei ini.

Menteri Kewangan, Tengku Zafrul Abdul Aziz, berkata bayaran itu melibatkan peruntukan berjumlah RM2.75 bilion.

“Fasa 2 BPR merangkumi 3.6 juta isi rumah, 1 juta warga emas (bujang/tiada pasangan) dan 3.8 juta individu bujang.

“Peningkatan peruntukan adalah berikutan penambahbaikan kadar bayaran kepada penerima.

“Jika dahulunya penerima dari kategori isi rumah menerima RM300 dan penerima bujang menerima RM150, kini pembayaran kepada penerima adalah antara RM150 hingga RM600, berdasarkan kelayakan,” katanya dalam kenyataan.

Dalam Fasa 1 sebelum ini, BPR berjumlah RM1.93 bilion diagihkan kepada 8.4 juta penerima dari 24 Feb hingga 1 April 2021.

Tengku Zafrul berkata, semakan status kelulusan BPR boleh dibuat mulai 7 Mei 2021 melalui pautan https://bpr.hasil.gov.my.

Beliau berkata, bagi memastikan program BPR disasarkan kepada mereka yang benar-benar layak, tempoh permohonan rayuan akan dibuka mulai 15 hingga 30 Jun ini.

“Sebahagian daripada mereka yang telah ditolak permohonannya masih diberi peluang untuk mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri (LHDN),” katanya.

Dalam pada itu, Tengku Zafrul berkata, melalui pembayaran Fasa 1 dan Fasa 2, kerajaan telah menyalurkan sebanyak RM4.68 bilion kepada penerima yang layak.

Sebelum ini, katanya kerajaan telah memberi Bantuan Prihatin Nasional (BPN) 2.0 berjumlah RM1.91 bilion kepada golongan B40 yang diagihkan mulai 21 Jan lalu.

“Oleh itu, setakat Mei 2021, jumlah keseluruhan bantuan langsung kerajaan (merangkumi BPN2.0 dan BPR Fasa 1 dan 2) yang telah dan akan disalurkan bagi golongan B40 adalah bernilai RM6.59 bilion,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,109 Kes Baharu & 2 Kematian Dilaporkan Hari Ini

PUTRAJAYA: Sebanyak 1,109 jangkitan baharu COVID-19 dilaporkan, hari ini, menjadikan jumlah kumulatifnya mencecah 61,861 dengan 11,307 kes aktif.

Ketua Pengarah Kesihatan, Tan Sri Dr Noor Hisham Abdullah, berkata ia termasuk 10 kes import yang mendapat jangkitan dari luar negara.

Beliau berkata, Sabah terus menyumbang angka harian tertinggi membabitkan 441 kes atau 39.8 peratus daripada jumlah kes baharu dicatatkan.

“Pertambahan jangkitan di Sabah adalah hasil saringan dalam kluster sedia ada dan kontak rapat kes positif yang giat dijalankan di lapangan.

“Selangor pula mencatatkan 175 jangkitan baharu (15.8 peratus), diikuti Negeri Sembilan 167 kes,” katanya pada sidang media COVID-19, di sini, hari ini.

Setakat jam 12 tengah hari tadi, seramai 1,148 pesakit dilaporkan sembuh, menjadikan jumlah kumulatifnya 50,204 kes (81.2 peratus).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Cetus Kluster Kampung Penangah Di Tongod

KOTA KINABALU : Kluster Kampung Penangah di Tongod yang dilaporkan semalam, dicetuskan seorang petani lelaki warga emas berusia 76 tahun, kata Menteri Perumahan dan Kerajaan Tempatan Sabah Datuk Masidi Manjun.

Masidi berkata, lelaki yang merupakan kes indeks kluster berkenaan mempunyai sejarah penyakit darah tinggi dan masalah kulit, dan telah pergi ke Sandakan pada 12 Ogos untuk mendapatkan rawatan penyakit kulitnya, sebelum dikesan positif COVID-19 Klinik Kesihatan Penangah pada 17 Ogos lepas.

“Siasatan lanjut mengesan 14 kes positif dalam kalangan kontak rapat di sekitar kediaman kes indeks, dan setakat hari ini jumlah kumulatif kes positif bagi kluster ini ialah 35 kes, termasuk 15 kes baharu hasil saringan terhadap 76 individu,” katanya dalam kenyataan malam ini.

Masidi yang juga jurucakap rasmi COVID-19 negeri berkata aktiviti siasatan, persampelan dan disinfeksi, masih diteruskan oleh pasukan siasatan untuk menilai sebarang jangkitan dan risiko, kemungkinan jangkitan lebih meluas kepada penduduk kampung berdekatan.

Sementara itu Masidi berkata, sebanyak 2,638 kes positif baharu COVID-19 dilaporkan di Sabah hari ini, menjadikan jumlah kumulatif sebanyak 121,956 kes, manakala 16 kes kematian dan 903 pesakit sembuh, menjadikan jumlah kumulatif sembuh 97,031 orang.

Sementara itu dalam kenyataan berasingan, Ketua Polis Daerah Keningau DSP Shahrudin Mat Husain memaklumkan, seorang lelaki bukan warganegara berusia 57 ditemukan meninggal dunia di luar pusat pemberian vaksin (PPV) Kompleks Sukan Keningau, dan diklasifikasikan sebagai mati mengejut.

Shahrudin berkata ketika kejadian pada jam 9.30 pagi hari ini, Ibu Pejabat Balai Polis Daerah menerima panggilan mengenai mangsa yang rebah di bawah pokok, di luar PPV berkenaan.

“Siasatan awal mendapati, mangsa berjalan kaki dari Kampung Pampang, Keningau ke PPV tersebut untuk hadir janji temu vaksin melalui aplikasi MySejahtera, mangsa duduk berehat di bawah pokok sebelum rebah dan disahkan meninggal dunia di tempat kejadian,” katanya.

Polis meminta orang ramai supaya tidak membuat sebarang spekulasi mengenai kejadian tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Pemburu Ditahan, 3 Bakakuk Dirampas

TENOM: Empat lelaki yang dipercayai memburu secara haram di Hutan Simpan Sipitang Ulu Tomani, di sini, ditahan anggota Batalion 14, Pasukan Gerakan Am (PGA) Briged Sabah, semalam.

Mereka berusia antara 18 hingga 22 tahun itu ditahan jam 11 malam dalam Op Bersepadu Khazanah (OBK) yang turut disertai pegawai Jabatan Perhutanan Sabah, Jabatan Hidupan Liar dan Tabung Hidupan Liar Sedunia (WWF).

Komander Briged PGA Sabah, Senior Asisten Komisioner Mohd Abduh Ismail, berkata pasukan operasi turut merampas tiga laras senapang buatan sendiri jenis bakakuk bersama 17 butir peluru.

Semua suspek dikesan menaiki motosikal dipercayai dalam perjalanan menuju ke hutan simpan berkenaan.

“Siasatan awal mendapati semua suspek yang ditahan adalah warga tempatan yang berasal dari perkampungan berhampiran.

“Mereka dipercayai masuk ke hutan simpan untuk berburu,” katanya dihubungi, hari ini.

Mohd Abduh berkata, keempat-empat suspek bersama barang rampasan dibawa ke Ibu Pejabat Polis Daerah (IPD) Tenom untuk tindakan selanjutnya.

Semua rampasan termasuk empat motosikal dianggarkan bernilai keseluruhan sebanyak RM20,970.

“Siasatan lanjut dijalankan mengikut Seksyen 8 Akta Senjata 1960 yang memperuntukkan hukuman penjara tidak melebihi tujuh tahun atau denda tidak melebihi RM 10,000 atau kedua-duanya,” katanya. – BH Online


LGBT, penzina berdepan rejam hingga mati

BANDAR SERI BEGAWAN: Kerajaan Brunei memperkenalkan undang-undang syariah yang lebih tegas, termasuk hukuman rejam sehingga mati ke atas pesalah zina dan hubungan seks sejenis meskipun berdepan dengan kecaman di peringkat global.

Hukum hudud di kepulauan Borneo yang diperintah Sultan Hassanal Bolkiah itu akhirnya dikuatkuasakan sepenuhnya selepas tertangguh beberapa lama.

Undang-undang yang turut mencakupi hukuman potong tangan atau kaki untuk kesalahan mencuri, menjadikan Brunei negara pertama di Asia Tenggara dan Asia Timur melaksanakan kanun keseksaan berasaskan prinsip syariah, menyamai negara Timur Tengah seperti Arab Saudi.

Kesalahan rogol dan rompak juga boleh dihukum mati menurut undang-undang berkenaan, termasuklah kesalahan menghina Rasulullah yang turut mencakupi golongan bukan Islam.

Keputusan untuk meneruskan hukuman itu mendapat perhatian dari seluruh dunia malah Pertubuhan Bangsa-Bangsa Bersatu (PBB) melabelkan negara itu sebagai ‘kejam dan tidak berperikemanusiaan’ manakala artis seperti George Clooney dan Elton John mendesak semua pihak memulaukan hotel pemilik Brunei.

Dalam satu ucapan pada majlis memperingati Israk Mikraj, sultan menyeru pemerkasaan ajaran Islam namun tidak menyebut perkara berkaitan hukum hudud.

“Beta mahu melihat ajaran Islam di negara ini menjadi lebih kuat,” katanya menerusi siaran langsung di televisyen dari pusat konvesyen berhampiran ibu negara.

Sumber kerajaan kemudiannya mengesahkan undang-undang hudud berkenaan sudah dikuatkuasakan. – AFP


Jenazah Mohd Zahir Selamat Dikebumikan

IPOH: Jenazah Mejar Mohd Zahir Armaya yang meninggal dunia akibat terkena tembakan dalam demonstrasi di Kem Lok Kawi, Sabah, selamat dikebumikan di Tanah Perkuburan Islam Tambun, di sini, jam 8.45 pagi tadi.

Jenazah Mohd Zahir dikebumikan dengan penuh istiadat ketenteraan dalam suasana sayu dan pilu dengan dihadiri kira-kira 2,000 tetamu termasuk ahli keluarga, sanak-saudara dan rakan terdekat.

Suasana mendung dan gerimis selepas hujan lebat awal pagi, mengiringi pengebumian jenazah yang bermula kira-kira jam 8.20 pagi.

Turut hadir memberi penghormatan, Panglima 21 Grup Gerak Khas (GGK), Mejar Jeneral Datuk Hasan Ali dan Panglima 2 Briged, Brigadier Jeneral Malek Razak Sulaiman.

Kelihatan beberapa ahli keluarga dan rakan seperjuangan Mohd Zahir sebak dan mengalirkan air mata sebaik sahaja jenazah selamat disemadikan.

Terdahulu, jenazah Allahyarham dibawa ke tanah perkuburan berkenaan dari kediaman ibu mentuanya di Taman Perpaduan, di sini pada jam 7.45 pagi.

Sebelum itu, jenazah Mohd Zahir dibawa keluar dari Masjid Al Fatih, Kem Wardieburn, Setapak, Kuala Lumpur pada jam 2.23 pagi tadi dengan disolatkan oleh Timbalan Ketua Pengarah Dasar dan Pengurusan (TKPP), Brigadier Jeneral Datuk Mustafa Abdul Manap sebelum dibawa ke Ipoh.

Semalam, BH melaporkan Mohd Zahir, 36, yang bertugas sebagai pegawai Komando 11 GGK di Kem Sungai Udang, Melaka, maut terkena tembakan dalam demonstrasi di Kem Lok Kawi, Kota Kinabalu, dalam kejadian pada jam 8.40 pagi.

Arwah yang juga anak kepada pelawak dan pelakon veteran, AR Badul, 70, atau nama sebenarnya, Armaya Aman Ramlie, menghembuskan nafas terakhir di Hospital Queen Elizabeth pada jam 9.28 pagi semalam.

Arwah Mohd Zahir meninggalkan seorang balu, Nourshafinar Harun, 31, dan lima cahaya mata berusia antara lima bulan hingga sembilan tahun.


Musa Ingatkan Shafie Henti Fitnah, Dendam Terhadapnya

PETALING JAYA: Musa Aman mengingatkan Presiden Warisan Shafie Apdal supaya menghentikan fitnah dan dendam terhadapnya berhubung kelulusan kontrak Yayasan Sabah untuk mengurus dan membangunkan tanah yayasan itu.

Bekas ketua menteri Sabah itu berkata, Shafie sepatutnya tidak menghalakan serangan terhadapnya memandangkan beliau tidak bertanding dalam Pilihan Raya Negeri (PRN) Sabah.

“Saya memahami perlunya beliau membuat ucapan politik yang berapi-api sepanjang berkempen, namun memalukan bagi seorang pemimpin negeri berulang kali menyebarkan pembohongan dan tidak sepatutnya dilakukan oleh seorang individu yang bercita-cita menjadi perdana menteri.

“Kebelakangan ini, beliau membuat pelbagai fitnah, termasuk menuduh saya meluluskan kontrak Yayasan Sabah kepada beberapa individu tertentu.

“Saya menafikan sekeras-kerasnya tuduhan itu dan fitnah ini adalah percubaan memburukkan reputasi saya dan sekadar memenuhi agenda jahat,” katanya dalam kenyataan hari ini.

Musa berkata, sebelum ini beliau sudah memfailkan saman RM1 bilion terhadap Yayasan Sabah termasuk Shafie kerana memfitnahnya.

“Saya berasa terpanggil membuat kenyataan ini untuk menjelaskan keadaan dan membersihkan nama saya daripada tuduhan dilemparkan oleh presiden Warisan.

“Awalnya, Shafie menuduh saya terbabit dengan kehilangan tanah seluas antara 600,000 hingga 700,000 hektar milik Yayasan Sabah dan kononnya saya meluluskan ribuan ekar tanah kepada beberapa individu tertentu.

“Sebagai Pengerusi Lembaga Pemegang Amanah Yayasan Sabah, Shafie sepatutnya tahu konsesi kawasan tanah yang dipegang Yayasan Sabah berada bawah 1 lesen dan mustahil bagi kawasan seluas itu hilang atau diberi kepada mana-mana pihak,” katanya,

Musa menjelaskan, tanah bawah Yayasan Sabah dilindungi oleh Enakmen Yayasan Sabah 1966 dan hak kekal, ia hanya boleh dikeluarkan untuk kegunaan kerajaan dan bagi tujuan konservasi seperti Lembah Danum, Imbak Canyon, Maliau Basin, Hutan Simpan Nurod-Urod, Sapulot.

“Shafie mungkin sengaja berlagak tidak tahu atau mengelirukan rakyat dengan fakta ini, sekurang-kurangnya 700,000 hektar tanah Yayasan Sabah dikategori bawah Kawasan Dilindungi Sepenuhnya (TPA). Ia termasuk Tabin, Imbak, Maliau, Kretam, Danum, Kulamba, Tinker, Pesisir Silam, Kuamut dan sebagainya.

“Hanya 250,000 hektar tanah Yayasan Sabah dilesenkan bawah Peraturan Hutan. Justeru, jelaslah Shafie berbohong kerana 700,000 hektar tanah Yayasan Sabah masih wujud dan tidak hilang seperti didakwa,” katanya.

Katanya, walaupun individu terbabit secara terbuka menafikan tuduhan itu dan dilaporkan secara meluas oleh media, Shafie terus menyebarkan fitnah.

“Tidak berpuas hati dan berkeras mahu meneruskan misinya untuk memburukkan nama saya, Shafie kini menuduh saya meluluskan kontrak lesen Yayasan Sabah untuk mengurus dan membangunkan tanah Yayasan Sabah kepada individu sama.

“Nasihat saya kepada Shafie, daripada terlalu memberi fokus kepada saya, dia sepatutnya memberitahu rakyat mengapa Warisan perlu menerajui Sabah dan mengapa dia patut dipilih untuk mengetuai kerajaan. Sebagai pemimpin, anda harus fokus kepada apa yang sudah dicapai dan apa yang boleh ditawarkan kepada rakyat,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JPN tetapkan nama anak tidak lebih 80 aksara

ARAU: Tidak lebih 80 aksara, itulah panjang maksimum yang dibenarkan oleh Jabatan Pendaftaran Negara (JPN) kepada ibu bapa yang hendak mendaftarkan nama anak yang baru dilahirkan.

Timbalan Ketua Pengarah (Operasi) Jabatan Pendaftaran Negara (JPN), Jasri Kasim berkata selain tidak boleh memberi nama terlalu panjang, ibu bapa juga tidak digalakkan meletakkan nama-nama yang membawa maksud tidak baik.

Nama-nama singkatan seperti ‘Abd’ juga tidak dibenarkan dan mesti dieja penuh ‘Abdul’ atau ‘Mohd’ mesti dieja ‘Mohamad’,” katanya kepada pemberita pada program Kembara Mobile JPN di sini hari ini.

“Mengikut rekod kita, nama terpanjang pada masa ini ialah 78 aksara sebanyak empat patah perkataan,” katanya.

Pada malis itu, Jasri menyerahkan Sijil Kewarganegaraan Malaysia kepada Muniroh Tehpooyoo, 35, berketurunan Thai, isteri kepada penjawat awam Mohd Fauzi Ku Abdullah, 38, di Kampung Behor Mali, Simpang Empat.

Muniroh yang memegang visa belajar semasa menuntut di sebuah sekolah agama di sini pada 1996 dan berkahwin dengan suaminya sekarang pada 2003, mendapat status Penduduk Tetap (PR) selepas enam tahun berkahwin dan memohon taraf warganegara dua tahun lepas.

“Saya sangat bersyukur menerima Sijil Kewarganegaraan yang membolehkan saya memohon MyKad. Saya juga amat berterima kasih di atas perkhidmatan JPN yang amat baik dan lancar,” kata Muniroh.

Para pegawai JPN itu kemudian singgah di rumah warga emas Fatimah Said, 82, di Bumbung Lima, Tok Naya, Arau, untuk memproses penukaran kad pengenalan lama beliau kepada MyKad.

Jasri berkata Kembara Mobile JPN adalah inisiatif jabatan itu dengan memfokuskan golongan yang memerlukan seperti warga emas, Orang Kelainan Upaya (OKU), pesakit terlantar dan pesakit mental.


110 Polis Tawau Sedia Tangani Rusuhan PRN

TAWAU: Seramai 680 pegawai dan anggota Polis Diraja Malaysia (PDRM) akan ditugaskan mengawal keselamatan di daerah ini, menjelang Pilihan Raya Negeri (PRN), 26 September ini.

Ketua Polis Daerah Tawau Asisten Komisioner Peter Umbuas berkata, pihaknya tidak ketinggalan membuat persiapan rapi bagi memastikan kawalan keselamatan berjalan dengan baik.

“Saya menyeru kepada orang ramai agar dapat memberi kerjasama dengan pasukan keselamatan sepanjang tempoh PRN.

“Ini termasuk tatacara berkempen yang terkawal dan tidak membuat provokasi terhadap kumpulan, parti, kaum serta agama,” katanya kepada media selepas selesai menyaksikan Latihan Dalam Perkhidmatan Demonstrasi membabitkan Ibu Pejabat Polis (IPD) Tawau dan Batalion 14 Pasukan Gerakan Am (PGA) Tawau, di sini, hari ini.

Terdahulu seramai 110 pegawai dan anggota polis dari IPD Tawau dan Batalion 14 PGA Tawau menyertai demonstrasi rusuhan termasuk membabitkan Unit Pencegahan Rusuhan (PORU).

Tambah Peter, pihaknya akan memantau kawasan yang akan menjadi tumpuan berkumpul ketika PRN bagi tujuan pematuhan prosedur operasi standart (SOP).

Berhubung status Tawau menjadi zon merah  sekali lagi berikutan peningkatan kes Covid-19 yang mendadak, Peter menjelaskan sehingga kini Perintah Kawalan Pergerakan Pemulihan (PKPP) masih dilaksanakan.

“Bagaimanapun, sebarang perubahan akan dimaklumkan selepas diputuskan dalam mesyuarat Persekutuan Pusat Kawalan Operasi Bencana (PKOB),” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TYT Sabah terima jemputan rasmi ke pameran LIMA’19 di Langkawi

KOTA KINABALU, 13 Mac – Tuan Yang Terutama (TYT) Negeri Sabah Tun Juhar Mahiruddin hari ini menerima kunjungan hormat daripada Panglima Armada Timur Laksamana Madya Datuk Abdul Rahman Ayob di Istana Negeri, di sini.

Rombongan Abdul Rahman tiba di istana pada 10 pagi dan pertemuan berlangsung kira-kira 40 minit.

Bercakap kepada pemberita selepas pertemuan itu, Abdul Rahman berkata kunjungan hormat berkenaan bertujuan mewakili Menteri Pertahanan Mohamad Sabu menyampaikan jemputan rasmi kepada Juhar untuk ke Pameran Udara dan Maritim Antarabangsa Langkawi 2019 (LIMA’19) yang akan berlangsung pada 26 hingga 30 Mac ini di Langkawi, Kedah.

“Berdasarkan pertemuan sebentar tadi, TYT Tun Juhar telah bersetuju untuk menghadiri persidangan LIMA’19 pada 27 Mac ini di Langkawi, dan pihak kami akan mengaturkan program untuk beliau seterusnya membolehkan beliau berada di Langkawi pada tarikh itu,” katanya.

Abdul Rahman berkata pameran LIMA yang kini memasuki edisi ke-15 menyenaraikan sebanyak 386 syarikat pempamer tempatan dan antarabangsa yang telah mengesahkan penyertaan pada pameran itu.


CEO Ethiopian Airlines umum kewarganegaraan mangsa

ADDIS ABABA: Pesawat Ethiopian Airlines yang terhempas hari ini membawa penumpang dari lebih 30 negara, kata Ketua Pegawai Eksekutif, syarikat penerbangan itu kepada wartawan.

Beliau berkata, mereka termasuk 32 warga Kenya, 18 warga Kanada, sembilan (Habsyah), lapan (Itali), lapan (China), lapan (Amerika Syarikat), tujuh (Britain), tujuh (Perancis), enam (Mesir), lima (Belanda), empat (India), empat (Slovakia), tiga (Austria), tiga (Sweden), tiga (Russia, dua (Maghribi), dua (Sepanyol), dua (Poland) dan dua (Israel).

Selain itu, masing -masing seorang warga negara dari Belgium, Indonesia, Somalia, Norway, Serbia, Togo, Mozambik, Rwanda, Sudan, Uganda dan Yaman.

Empat daripada penumpang yang berada di atas pesawat terbabit disenarai menggunakan pasport Pertubuhan Bangsa-Bangsa Bersatu (PBB) dan kewarganegaraan mereka masih belum dapat disahkan.

Pesawat itu berlepas jam 8.38 pagi waktu tempatan dari Lapangan Terbang Antarabangsa Bole dan ‘terputus hubungan’ enam minit kemudian berhampiran Bishoftu, bandar yang terletak 60 kilometer di tenggara Addis Ababa. – Reuters

LOKASI nahas pesawat Ethiopian Airlines. – Foto AFP


Denda RM20,000 Jika Tangkap, Jual Spesies Ikan Dilindungi

SANDAKAN: Enam spesis baharu ikan yu dan dan pari disenaraikan antara dilindungi bermula tahun ini.

Spesies itu adalah yu sirip putih besar atau nama saintifiknya Carcharhinus longimanus, yu tukul (Sphyrna zygaena), yu tukul parang (Sphyrna mokarran), yu tukul palang (Eusphyra blochii) dan dua spesies pari iaitu pari tanduk (Mobula birostris) dan Mobula alfredi.

Penambahan itu menjadikan 36 spesies hidupan marin terancam dikawal mengikut akta Peraturan-peraturan Perikanan (Pengawalan Spesies Ikan Terancam) 1999 Akta Perikanan 1985 supaya tidak mengalami kepupusan.

Kesalahan memancing, mengganggu, mengusik, menangkap, membunuh, mengambil, memiliki, menjual, membeli, mengeksport atau mengangkut spesies ikan dilindungi boleh dikenakan denda tidak melebihi RM20,000 atau penjara selama tempoh tidak melebihi dua tahun atau kedua-duanya, jika disabit kesalahan.

Penolong Pengarah Pengurusan Sumber Marin, Ibu Pejabat Jabatan Perikanan Sabah, Lawrence Kissol menyatakan sebelum jabatan itu melaksanakan penguatkuasaan adalah penting masyarakat terutama nelayan, penjual dan pengguna mengetahui spesies dilindungi.

“Antara usaha dilaksanakan adalah bertemu masyarakat menerusi program sosialisasi di 17 daerah untuk memberi pemahaman berkenaan penyenaraian dengan harapan spesies ini tidak diganggu untuk dapatkan keuntungan.

“Menerusi program ini, kita tampal poster bersesuaian untuk dipaparkan di tempat strategik seperti pasar ikan,” katanya kepada pemberita ketika Program Sosialisasi di Pasar Umum Sandakan, hari ini.

Hadir sama Penguasa Perikanan Daerah Sandakan, Norainon Madra.

Lawrence turut mendedahkan beberapa spesies ikan dilindungi termasuk yu paus turut dijual di pasar di negeri ini dan apabila pemeriksaan dilaksanakan, penjual mendakwa ikan tersangkut pada pukat atau tidak tahu spesies terbabit dilindungi biarpun Jabatan Perikanan sentiada memaklumkan kepada masyarakat setiap kali ada spesies baharu disenaraikan dalam akta.

Justeru, beliau menegaskan, pihaknya akan ke setiap daerah di seluruh negeri untuk memberi penerangan kepada masyarakat selain menasihatkan nelayan membuang semula spesies ikan dilindungi ke laut jika tertangkap atau ikan yang masih kecil untuk memastikan hasil ikan berterusan.

“Di Sabah, ada 26 daerah dan sekurang-kurangnya 50 pasar dan tamu menjual ikan sama ada hasil daripada laut atau air tawar.

“Kita ada beberapa kes sebelum ini iaitu rampasan ikan daripada spesies dilindungi dan ambil tindakan tamatkan permit menjual ikan jika didapati mereka menjual spesies dilindungi,” katanya.


Cubaan Masuk Ke Tawau Disekat Polis Marin

TAWAU- 26/12/2018 (Rabu), Semasa botronda RH 59 Pasukan Polis Marin Tawau menjalankan tugas ‘Ops Gelora’ di kawasan laut Hj Kuning Tawau telah menahan dan memeriksa sebuah bot laju jenis penambang jam 2.30 petang tadi.

Menurut Komander Pasukan Polis Marin Wilayah 4 Sabah, ACP Hj Mohamad Pajeri Bin Ali, botlaju tersebut dikendalikan seorang lelaki tempatan berumur 19 tahun.

Hasil pemeriksaan lanjut didapati seorang penumpang lelaki berumur 47 tahun warganegara Indonesia tidak memiliki sebarang dokumen diri yang sah. Saspek tersebut ditahan, seterusnya dibawa ke Markas Operasi Pasukan Polis Marin Tawau untuk buat laporan polis.

Kesalahan dibawah Seksyen 6 (1) (c) Akta Imigresen 1959/63. Jika sabit kesalahan boleh dikenakan denda tidak lebih RM10,000.00, penjara tidak lebih lima tahun atau kedua-duanya dan boleh dikenakan enam kali sebatan.

Sumber : Facebook Pasukan Polis Marin


(VIDEO) Tidak Puas Hati kena hon, Abang Botak Pecahkan Cermin Kereta

SERDANG: Polis memburu seorang lelaki selepas salah dia bertindak memecahkan cermin hadapan sebuah kereta menggunakan topi keledar, dalam kejadian di Taman Bukit Serdang, dekat Seri Kembangan, di sini, kelmarin.

Ketua Polis Daerah Serdang, Asisten Komisioner Asmadi Borhan, berkata siasatan awal mendapati, punca kejadian adalah disebabkan rasa tidak puas hati suspek terhadap pemandu keretu itu yang dikatakan membunyikan hon kepada dia dan seorang lagi penunggang motosikal.

“Kejadian berlaku kira-kira jam 5.30 petang, 28 Mei lalu ketika mangsa seorang perempuan berusia 22 tahun memandu kereta jenis Perodua Axia di Jalan Kasturi, Seksyen 12, Taman Bukit Serdang, Seri Kembangan.

“Tiba-tiba dua buah motosikal ditunggangi dua lelaki yang tidak kenal pasti nombor pendaftarannya berhenti mengejut di hadapan kereta pengadu menyebabkan dia terpaksa membrek secara mengejut.

“Salah seorang daripada penunggang motosikal itu kemudian bertindak memukul cermin hadapan kereta pengadu dengan topi keledar sambil mengatakan ia salah wanita terbabit,” katanya dalam satu kenyataan, hari ini.

Ismadi berkata, pihaknya sudah mengenal pasti identiti lelaki berkenaan dan usaha mengesannya kini sedang giat dilakukan.

Katanya, orang ramai yang mempunyai maklumat diminta tampil membantu polis dengan menghubungi pegawai penyiasat kes, Sarjan Khazar Ahmad Khatib di talian 03-80741222.

Kes disiasat mengikut Seksyen 427 Kanun Keseksaan kerana melakukan khianat dan Seksyen 506 Kanun Keseksaan kerana melakukan ugutan jenayah.

Video kes itu turut tular di media sosial yang menunjukkan dua buah motosikal berhenti di hadapan kenderaan mangsa sebelum salah seorang daripada mereka turun dan terus menghayun topi keledar ke arah cermin hadapan kereta berkenaan menyebabkan ia retak. – Berita Harian


Hamzah Zainudin, Ismail Sabri Antara Empat Dapat Datuk Seri Panglima Sabah

KOTA KINABALU: Menteri Dalam Negeri, Datuk Seri Hamzah Zainudin mendahului senarai penerima darjah kebesaran, bintang dan pingat kebesaran negeri Sabah sempena Hari Jadi Rasmi Ke-67 Yang di-Pertua Negeri Sabah, Tun Juhar Mahiruddin, hari ini.

Hamzah yang juga Setiausaha Agung Perikatan Nasional (PN) menerima darjah kebesaran tertinggi Sabah, Seri Panglima Darjah Kinabalu (SPDK) yang membawa gelaran Datuk Seri Panglima.

Turut tersenarai menerima SPDK pada tahun ini ialah Menteri Kanan (Keselamatan), Datuk Seri Ismail Sabri Yaakob; Timbalan Ketua Menteri Sabah, Datuk Dr Jeffrey Kitingan dan Setiausaha Kerajaan Negeri Sabah, Datuk Safar Untong.

Sementara itu, seramai 33 orang tersenarai menerima darjah kebesaran kedua tertinggi Sabah, Panglima Gemilang Darjah Kinabalu (PGDK) yang membawa gelaran Datuk.

Antara penerimanya ialah Peguam Besar Sabah, Brenndon Keith Soh; Pesuruhjaya Polis Sabah, Datuk Hazani Ghazali; Ahli Dewan Undangan Negeri (ADUN) Matunggong, Julita Majungki; ADUN Bingkor, Robert Tawik dan Ketua Parti Pribumi Bersatu Malaysia (BERSATU) Sipitang, Matbali Musah.

Yang lain ialah Setiausaha Persekutuan Sabah, Datuk Samsuni Mohd Nor; Pengarah Pendidikan Sabah, Dr Mistirine Radin; bekas pemain bola sepak Sabah, mendiang Peter Rajah; Pengarah Suruhanjaya Koperasi Malaysia (SKM) Sabah, Umar Sarim Saidin; Setiausaha Tetap Kementerian Pertanian dan Perikanan Sabah, Dr Mariana Tinggal dan Setiausaha Tetap Kementerian Pembangunan Luar Bandar Sabah, Fredian Gan.

Turut tersenarai menerima PGDK ialah Ketua UMNO Papar, Jamal Nerubi; Setiausaha Agung Parti Solidariti Tanah Airku (STAR), Guan Dee Koh Hoi; Ketua Pengarah Perkhidmatan Awam, Tan Sri Mohd Khairul Adib Abdul Rahman; Ketua Wanita UMNO Beaufort, Siti Aminah Aching.

Amir @ Amir Shah Yaakub, Chee Chi Nyen, Daud Sedek @ Mohd Daud, Khoo Thau Yong, Lo Vun Che @ Jessica, M Yahya Dunggi, Marahan @ Omarkhan Amirusin, Mariam Omar, Matthew Tan Yaw Tzuu, Dr Mohaizi Mohamad, Mohammed Sahid Nawab Khan, Naim Ahmat, Ng Kiat Min, Ng Siew Chon, Raymond Sze To Mei Thong, Soon Ket Woon, Tang Yong Siang dan Tay Seng Chai.

Seramai 65 orang menerima pingat Ahli Setia Darjah Kinabalu (ASDK), diikuti Ahli Darjah Kinabalu (ADK) (94), Bintang Setia Kinabalu (BSK) (156), Bintang Kinabalu (BK) (186), Pingat Perkhidmatan Terpuji (CH) (133) dan seramai 11 penerima Jaksa pendamai (JP).

Secara keseluruhan seramai 679 orang penerima darjah kebesaran, bintang dan pingat kehormatan negeri Sabah sempena Hari Jadi Rasmi Ke-67 Yang di-Pertua Negeri Sabah pada tahun ini.

Sempena sambutan berkenaan, hanya istiadat pengurniaan pingat diadakan pada tahun ini yang dijadualkan di Istana Negeri pada jam 9 pagi ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Usahawan Sabah Digesa Proaktif Manfaatkan Hasil R&D

KOTA KINABALU, 19 Feb – Ketua Menteri Sabah Datuk Seri Mohd Shafie Apdal menggesa usahawan di negeri itu supaya lebih proaktif memanfaatkan hasil penyelidikan dan pembangunan (R&D) pelbagai agensi kerajaan untuk membangunkan produk yang lebih berkualiti yang mampu menembusi pasaran.

Mohd Shafie berkata usahawan Sabah juga perlu mengambil peluang menerusi dana atau insentif disediakan kerajaan bagi memulakan perniagaan, seterusnya melonjakkan potensi kerjaya dalam bidang itu.

“Dana disediakan kerajaan itu bukan sahaja akan memberi manfaat dari segi penyediaan modal bahkan membimbing para usahawan memastikan produk serta perkhidmatan dihasilkan berkualiti tinggi selain memenuhi cita rasa dan kehendak pengguna,” katanya.

Beliau berkata demikian ketika berucap merasmikan kilang pemprosesan produk sambal, sos dan pes makanan sebuah syarikat swasta diusahakan seorang usahawan muda dari Kampung Darau Lama di Manggatal, di sini hari ini.

Teks ucapan beliau dibacakan Pembantu Menteri Perdagangan dan Perindustrian Chong Chen Bin.

Mohd Shafie berkata kerajaan negeri sentiasa komited melahirkan dan membangunkan lebih ramai usahawan muda berdaya saing, namun, usahawan di Sabah perlu mempunyai keinginan tinggi untuk menambah pengetahuan dalam pelbagai aspek pengurusan perniagaan, terutama dalam era ekonomi digital kini.

“Saya berharap program pembangunan usahawan dilaksanakan di Sabah menghasilkan impak positif dan para usahawan mampu bergerak maju dalam perniagaan masing-masing, seterusnya menyumbang ke arah kemakmuran ekonomi secara keseluruhan,” katanya.


Remaja Cedera Tangan Tersepit Di Mesin Pengisar

LAHAD DATU: Seorang remaja perempuan terpaksa menanggung azab kesakitan selepas jari tangan kanannya tersepit dalam mesin pengisar ikan di sebuah restoran di Perdana Square, di sini, hari ini.

Dalam kejadian jam 1 petang itu, mangsa berusia 17 tahun dikatakan sedang melakukan kerja-kerja mengisar ikan untuk dijadikan tauhu ikan.

Bagaimanapun, mangsa dipercaya terleka apabila secara tiba-tiba tangan kanannya tertarik masuk ke dalam mesin berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 1.17 petang.

Katanya, sepasukan tujuh anggota dan pegawai bersama jentera serta van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.

“Sebaik tiba di lokasi kejadian, jari mangsa didapati masih tersepit di dalam mesin pengisar ikan berkenaan.

“Pasukan Bomba terus bertindak membawa mangsa bersama mesin berkenaan ke hospital atas faktor keadaan mangsa menggunakan jentera EMRS untuk tindakan selanjutnya,” katanya dalam kenyataan media yang dikeluarkan, hari ini.

Menurutnya, pasukan operasi kemudiannya menjalankan pemeriksaan lanjut bagi memastikan tiada lagi kemerbahayaan lain sebelum operasi ditamatkan pada jam 1.46 petang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


i-Sinar : Bijak Urus Wang Akaun 1 KWSP

KUALA LUMPUR: Keputusan kerajaan memberi kemudahan akses simpanan persaraan Akaun 1, i-Sinar kepada lebih dua juta pencarum Kumpulan Wang Simpanan Pekerja (KWSP) melegakan banyak pihak, terutama mereka terjejas teruk akibat pandemik COVID-19.

Perubahan jumlah pengeluaran antara RM4,000 hingga RM60,000 secara bersasar dilihat lebih praktikal berbanding pengeluaran RM500 sebulan selama 12 bulan seperti dicadangkan dalam pembentangan Belanjawan 2021 sebelum ini.

Kesediaan kerajaan meminda cadangan yang sudah dibentangkan di Parlimen itu bukan mudah. Ia membabitkan pelbagai implikasi. Namun, jelas ia membuktikan kerajaan memahami kegetiran hidup rakyat.

Kepada pencarum pula, wang yang bakal dikeluarkan nanti seharusnya digunakan secara berhemah. Lebih penting, ia ke jalan betul.

Sebaiknya gunakan wang berkenaan sebagai modal permulaan perniagaan atau membayar hutang tertunggak. Lebih penting, beban perbelanjaan kehidupan seharian dan urusan persekolahan anak dapat dikurangkan dengan wang terbabit serta diuruskan dengan baik dan teratur.

Lupakan niat untuk menambah atau menukar perabot rumah. Jangan bazirkan wang berkenaan dengan membeli telefon bimbit terbaru atau menukar gajet lebih canggih. Ini semua tidak penting berbanding kelangsungan hidup untuk masa hadapan.

Perlu difahami objektif KWSP ditubuhkan adalah bagi membantu ahli memiliki simpanan hari tua. Justeru, secara dasarnya bukan tanggungjawab KWSP menjadi penyelamat apabila pekerja hilang sumber pendapatan atas apa-apa sebab sekalipun.

Justeru, apabila pengurusan KWSP mengambil sikap berhati-hati terhadap cadangan membenarkan ahli mengeluarkan simpanan Akaun 1 ketika krisis COVID-19, ia tidak seharusnya dikecam secara melulu.

Saranan Ketua Pegawai Eksekutif KWSP, Tunku Alizakri Alias, baru-baru ini supaya pencarum menjadikan pengeluaran caruman KWSP Akaun 1 sebagai langkah terakhir sekiranya ada kaedah lain bagi membantu kekangan kewangan, wajar diambil perhatian positif.

Kemudahan pengeluaran hanya langkah menyokong pendapatan isi rumah, bukan punca pendapatan utama. Justeru, harus diingat dana KWSP juga digunakan untuk pelaburan ke atas ekonomi serta antara sumber pinjaman dalam negara. Pengeluaran dalam kuantiti banyak akan menjejaskan pertumbuhan ekonomi jangka panjang.

Pencarum sewajarnya memahami pengeluaran Akaun 1 bukan jalan penyelesaian. Ia hanya sebagai langkah terakhir selepas usaha mengatasi kekangan kewangan tidak berhasil. Berpadalah membuat keputusan. Jangan sampai menyesal kemudian hari. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Helikopter Tentera Khas Buat Semburan Disinfeksi COVID-19 – ATM

KUALA LUMPUR: Tiada helikopter tentera khas yang digunakan untuk membuat semburan disinfeksi COVID-19 di udara di seluruh negara seperti yang tular di media sosial, kata Panglima Angkatan Tentera Malaysia (ATM), Jeneral Tan Sri Affendi Buang.

Ketika dihubungi Bernama beliau berkata berita yang tular di media sosial itu adalah palsu serta tidak tepat sama sekali.

Sementara itu, Majlis Keselamatan Negara dalam kenyataan meminta orang ramai supaya tidak berkongsi atau menyebarkan maklumat palsu berkenaan.

“Harus diingat mana-mana individu yang didapati menyebarkan berita palsu boleh didakwa di bawah Seksyen 233 Akta Komunikasi dan Multimedia 1998,” demikian menurut kenyataan itu.

Hari ini, tular di media sosial menyatakan helikopter tentera khas akan melakukan semburan disinfeksi virus COVID-19 di udara di seluruh negara.

Mesej berkenaan berbunyi “Anda mesti berada di dalam rumah selepas jam dua belas malam dan keluarkan (ambil) semua pakaian yang berada di luar apabila anda mendengar bunyi pesawat pada waktu malam, anda tahu bahawa ia berkaitan dengan perkara ini (COVID-19) berlaku di Malaysia. Please memaklumkan jika anda mempunyai keluarga dan rakan-rakan di Malaysia.” – BERNAMA


COVID-19: 1,348 Kes Baharu Dan 5 Kematian Dilaporkan Hari Ini

PUTRAJAYA: Kementerian Kesihatan Malaysia pada hari ini memaklumkan terdapat 1,348 kes baharu COVID-19 melibatkan 1,332 kes tempatan manakala 16 lagi merupakan kes import. Pertambahan kes baharu ini menjadikan jumlah positif adalah 98,737 kes.

Dalam pada itu, KKM turut memaklumkan bahawa terdapat 710 kes telah sembuh menjadikan jumlah kes sembuh adalah 80,014 kes.

Dalam maklumat pecahan kes baharu mengikut negeri, Selangor pada hari ini masih mencatatkan kes harian tertinggi iaitu sebanyak 535 kes diikuti Kuala Lumpur dengan 226 kes.

Dukacita dimaklumkan pada hari ini, terdapat pertambahan 5 kes kematian dan menjadikan jumlah kes kematian adalah 444 kes. Ringkasan 5 kes kematian yang dilaporkan pada hari ini adalah seperti berikut:


Polis Perketatkan SOP PKPB Di Beluran

BELURAN, 23 Nov : Polis akan mengetatkan penguatkuasaan pematuhan prosedur operasi standard (SOP) Perintah Kawalan Pergerakan Bersyarat (PKPB) di Beluran susulan peningkatan kes COVID-19 di daerah ini, yang kini menjadi zon jingga.

Ketua Polis Daerah Beluran Supt Kasim Muda berkata pihaknya telah menubuhkan pasukan pemantau bersama Pejabat Kesihatan Daerah bagi tiga zon dalam daerah itu iaitu di Beluran, Telupid dan Paitan bagi memastikan pematuhan masyarakat terhadap SOP tersebut pada tahap yang tinggi.

“Penugasan ini dijalankan setiap hari untuk menjaga keselamatan dan kesejahteraan masyarakat bagi mengekang penularan COVID-19 dengan kawasan tumpuan operasi ialah Nangoh, Pekan Botition, Kampung Batangon Laut dan Paitan.

“Bagaimanapun, kawasan lain juga tidak terlepas daripada pemantauan dan mereka yang ingkar mematuhi SOP yang ditetapkan akan ditahan atau dikenakan kompaun tanpa kompromi,” katanya dalam kenyataan di sini hari ini.

Kasim berkata sepanjang PKPB dikuatkuasakan di seluruh Sabah sejak 13 Okt lepas, sebanyak 49 kompaun dikeluarkan di Beluran atas pelbagai kesalahan tidak mematuhi SOP ditetapkan.

Beluran bertukar daripada zon kuning kepada jingga sejak Sabtu lalu dengan 26 kes aktif direkodkan sehingga semalam. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedai Hardware Di Sabah Boleh Beroperasi Selasa & Khamis

KOTA KINABALU: Kerajaan Sabah membenarkan kedai menjual hardware beroperasi sebanyak dua kali seminggu sahaja.

Setiausaha Kerajaan Negeri Datuk Safar Untong berkata, para peniaga berkenaan hanya dibenarkan beroperasi pada setiap hari Selasa dan Khamis sahaja.

“Keputusan itu diambil menerusi Sabah Covid-19 Command Centre pada 8 April. Waktu operasi yang dibenarkan adalah jam 9 pagi sehingga 3 petang sahaja.

“Hanya tiga buah kedai menjual hardware dibenarkan bagi daerah Kota Kinabalu, Tawau, Sandakan, Keningau, Lahad Datu, Penampang, Tuaran, Beaufort, Ranau, Papar, Sipitang, Tenom dan Kudat,” katanya dalam satu kenyataan di sini hari ini.

Beliau berkata, untuk daerah lain hanya dua buah kedai menjual hardware sahaja dibenarkan beroperasi.

Katanya, Pihak Berkuasa Tempatan (PBT)  akan menentukan Kedai Menjual Hardware yang dibenarkan beroperasi di daerah masing-masing.

“PBT akan menguatkuasakan pematuhan Tatacara Operasi Perniagaan seperti jarak sosial (social distancing) satu meter, menghadkan jumlah pelanggan pada satu-satu masa, tempoh masa berada di premis, penetapan satu pintu/laluan masuk dan satu pintu/laluan keluar dan pengimbasan suhu badan.

“Pemakaian face mask serta penggunaan hand sanitizer kepada pelanggan dan pekerja juga diwajibkan,” katanya. – Utusan Borneo


Sabah Isytihar 30 Julai Cuti Am

KOTA KINABALU: Kerajaan Sabah hari ini mengisytiharkan 30 Julai sebagai cuti am tambahan sempena Hari Pertabalan Yang di-Pertuan Agong ke-16, Al-Sultan Abdullah Ri’ayatuddin Al-Mustafa Billah Shah.

Ketua Menteri, Datuk Seri Panglima Haji Mohd Shafie bin Haji Apdal berkata keputusan berkenaan adalah selaras dengan keputusan Kerajaan Persekutuan mengisytiharkan 30 Julai sebagai hari kelepasan am tambahan sempena hari pertabalan Agong.

Pengisytiharan cuti umum itu dibuat berdasarkan Seksyen 9 Ordinan Hari Kelepasan  Negeri Sabah (Bab 56) dan diperkenankan oleh Tuan Yang Terutama Yang di-Pertua Sabah, Tun Juhar Mahiruddin.


Pendirian ‘King Maker’ Dari Sabah, Sarawak Dinanti

KUALA LUMPUR: Keputusan mengenai siapa yang bakal dilantik sebagai Perdana Menteri kelapan terus menjadi teka-teki meskipun sudah hampir seminggu isu itu berlarutan.

Keputusan siapa bakal Perdana Menteri sememangnya dinanti-nantikan rakyat, apatah lagi setelah Pakatan Harapan (PH), Bersatu, Barisan Nasional (BN) dan PAS telah menamakan calon masing-masing.

Bagaimanapun, pendirian ahli-ahli parlimen dari Gabungan Parti Sarawak (GPS) dan Gabungan Bersatu Sabah (GBS) masih lagi menjadi tanda tanya dan dinantikan.Iklan

Ini kerana parti di negeri berkenaan dilihat sebagai ‘King Maker’ dalam ‘percaturan’ Perdana Menteri baharu.

Semalam, Bersatu, BN dan PAS menamakan Ahli Parlimen Pagoh Tan Sri Muhyiddin Yassin yang juga Presiden Bersatu, sebagai calon Perdana Menteri untuk diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Sementara itu, Majlis Presiden PH dilaporkan percaya Presiden PKR Datuk Seri Anwar Ibrahim wajar diberi peluang menghadap Yang di-Pertuan Agong, untuk membuktikan keyakinan majoriti Ahli Parlimen terhadap calon PH itu sebagai perdana menteri baharu.

PH, Bersatu dan Muafakat Nasional dijangka terus mengadakan pertemuan hari ini bagi merangka ‘strategi’ masing-masing dalam usaha menjadi parti pemerintah.

Susulan proses temu bual selama dua hari oleh Al-Sultan Abdullah, baginda masih belum memperoleh keyakinan mengenai seorang Ahli Dewan Rakyat yang pada hemat baginda mendapat kepercayaan majoriti Ahli-ahli Dewan Rakyat bagi membentuk kerajaan baharu.

Justeru, Istana Negara akan berhubung dengan ketua pimpinan parti politik yang mempunyai wakil dalam Dewan Rakyat, bagi memberi peluang kepada mereka untuk mengemukakan pencalonan nama Ahli Dewan Rakyat sebagai bakal Perdana Menteri pada bila-bila masa.

Dalam pada itu, Al-Sultan Abdullah dilaporkan turut berkenan dengan keputusan yang telah diambil oleh Yang Dipertua Dewan Rakyat Tan Sri Mohamad Ariff Md Yusof untuk tidak memanggil Mesyuarat Khas Dewan Rakyat pada Isnin (2 Mac).


Tiada apa lagi yang tinggal…

KOTA MARUDU : Tujuhh sekeluarga tinggal sehelai sepinggang selepas rumah dan empat kenderaan mereka musnah dalam kebakaran di Kampung Marudu Darat, Kota Marudu.

Bagaimanapun, tiada kemalangan jiwa dilaporkan dalam kejadian 8.20 malam semalam itu.

Mangsa, Ristinah Randam, 56, berkata, dia baru tiba di rumahnya dari pekan Kota Marudu selepas membeli barang keperluan.

“Saya sendirian kerana (ahli keluarga) yang lain keluar. Tiba-tiba saja, nampak api marak dari celah tingkap di tingkat bawah rumah, berhampiran suis utama.

“Dalam kelam-kabut itu, saya hanya sempat menyelamatkan dokumen penting yang disimpan di rak khas dalam rumah,” katanya, hari ini.

Menurutnya, dia kemudian keluar untuk menyelamatkan diri dan tidak sempat mengalihkan kenderaannya.

Susulan kejadian, keluarganya kini menumpang di rumah saudara di pekan Kota Marudu.

Sementara itu, Ketua Balai Bomba dan Penyelamat Kota Marudu, Rony Sikawan berkata, tujuh anggota dengan sebuah jentera dikerah ke lokasi selepas menerima panggilan kecemasan pada 8.30 malam.

Katanya, rumah bertingkat jenis separuh kekal itu terbakar 100 peratus, manakala dua Perodua Kembara dan masing-masing sebuah Proton Persona dan Toyota Vios turut musnah.

“Struktur kayu pada rumah itu menyebabkan api merebak dengan cepat. Operasi ditamatkan pada 10.44 malam, manakala punca kejadian masih dalam siasatan,” katanya. -Harian Metro


Orang Sabah Sudah Muak, ‘Berdoa’ WARISAN Kalah, Kata Bung

KOTA KINABALU: Rakyat Sabah “berdoa” supaya Warisan tumbang dalam pilihan raya akan datang kerana tidak melihat sebarang pembangunan di sebalik “janji manis” ditaburkan kepada mereka, kata Pengerusi Umno negeri Bung Moktar Radin.

Beliau berkata, Warisan memenangi pilihan raya pada Mei 2018 kerana banyak “sentimen negatif” digambarkan sepanjang tempoh berkempen ketika itu.

“Mereka membuat janji manis kepada penduduk. Kita tidak tahu apa janji lain yang akan mereka buat kali ini,” katanya kepada pemberita di ibu pejabat Umno hari ini.

Bung yang juga ketua jentera Barisan Nasional (BN) Pilihan Raya Negeri (PRN) Sabah berkata, banyak janji dalam manifesto Warisan belum ditunaikan sehingga kini.

“Sebab itu orang Sabah muak dan berdoa supaya Warisan kalah,” katanya.

Katanya, BN dan Umno sudah bersedia untuk memenuhi kehendak rakyat.

“Kita bersatu dan bertekad untuk menggerakkan jentera pilihan raya di semua 25 bahagian di seluruh negeri bagi memastikan kemenangan calon kita,” katanya.

Menurutnya, beliau tidak akan membiarkan tuduhan rasuah terhadapnya menghalang daripada melakukan kempen dengan sebaiknya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Blok Baharu Fasa 1 Hospital Papar Siap sepenuhnya Hujung Bulan Ini

PAPAR, 13 Jun – Blok baharu Fasa 1 Hospital Papar bakal siap sepenuhnya hujung bulan ini, kata Ketua Setiausaha Kementerian Kesihatan Malaysia Datuk Seri Dr Chen Chaw Min.

Beliau berkata pembinaan projek fasa satu menaik taraf hospital berkenaan yang memakan belanja sebanyak RM6.5 juta mengalami kelewatan dan sepatutnya dijadualkan siap pada 2 Nov 2018.

“Projek ini telah dimulakan pada 3 Nov 2016 dan blok bangunan baharu ini antaranya akan menempatkan Unit Hemodialisis dan satu dewan bedah,” katanya kepada pemberita selepas melawat hospital berkenaan di sini hari ini.

Turut hadir Menteri Kesihatan dan Kesejahteraan Rakyat Sabah Datuk Frankie Poon Ming Fung dan Pengarah Hospital Papar Dr Norhezan Mohd Seri.

Dr Chen berkata pembinaan fasa dua bangunan baharu Hospital Papar pula kini 8.87 peratus siap dan dijangka siap sepenuhnya pada Februari 2021.

“Projek bernilai RM65 juta ini lewat satu tahun disebabkan oleh masalah tapak tanah dan saya lihat proses pembinaannya berjalan lancar selepas masalah berkenaan selesai,” katanya.

Beliau berkata bangunan baharu itu antaranya bakal menempatkan unit kecemasan, makmal patologi, tabung darah, satelit farmasi dewan bedah, wad, sistem kejuruteraan dan unit sajian.

“Apabila siap kelak, katil wad di hospital ini akan bertambah daripada 77 ke 104 katil dan ia akan lebih selesa kepada kakitangan dan juga kepada pesakit,” katanya.

Sementara itu, Dr Chen mengingatkan para kontraktor yang mendapat projek pembinaan di kementerian berkenaan agar lebih komited agar projek yang dipertanggungjawabkan dapat disiapkan dalam tempoh yang ditetapkan.

“Kita lihat ada kontraktor yang kurang komited untuk melaksankan projek yang diberikan…kita tidak mahu sering kali kontraktor meminta lanjutan masa kerana ia hanya merugikan rakyat yang sepatutnya sudah dapat menikmati kemudahan berkenaan,” tegasnya.


Hostel Panalaban Baharu Gunung Kinabalu Kini Dibuka Dengan Rasmi

KUNDASANG: Seramai 49 pendaki termasuk kakitangan Taman-taman Sabah (TTS), pengamal media, rombongan Pembantu Menteri Pelancongan, Kebudayaan, dan Alam Sekitar Assaffal P. Alian serta Kementerian Pelancongan, Seni dan Budaya (Motac) membuat pendakian ke Gunung Kinabalu pada 1 April.

Pendakian tersebut adalah sebagai simbolik pelancaran dua buah hostel baharu di Panalaban iaitu hostel Mokodou dan Kinatoki.

Ketika pendakian seramai 24 rakan media Sabah dan juga Semenanjung turut membuat liputan pelancaran dua buah hostel baharu yang dikendalikan oleh TTS.

Pengarah TTS, Dr Jamili Nais berkata pendakian tersebut adalah sebagai simbolik pelancaran hostel Mokodou dan Kinatoki yang mana mampu memuatkan seramai 50 pendaki dalam satu-satu masa.

Katanya dengan pelancaran itu menjanjikan pertambahan bilangan pendaki Gunung Kinabalu.

“Namun buat masa ini, kita (TTS) akan membuka dan mengehadkan seramai 30 pendaki dahulu bermula hari ini (1 April).

“Kemudian, kita akan menambah 10 lagi slot pada masa akan datang menjadikan saramai 175 pendaki.

“Bilangan itu akan bertambah menjadi 185 slot apabila kedua-dua hostel ini beriperasi sepenuhnya,” katanya pada majlis Makan Malam Pendakian Bersama Rakan Media Sempena Pembukaan Hostel Panalaban, Gunung Kinabalu 2019, di sini, pada Ahad.

Tambahnya pembukaan hostel-hostel tersebut adalah bagi menggantikan hostel lama yang musnah selepas gempa pada 2015 lalu.

Jelasnya dua hostel yang rosak teruk dihempap batuan besar yang jatuh dari atas gunung adalah Panarlaban Hut dan Gunting Lagadan.

Jamili berkata Gunting Lagadan Hut masih boleh dilawati oleh pendaki kerana kawasan tersebut dijadikan sebagai tempat bersejarah.

“Ia membolehkan pendaki melihat sendiri keadaan di kawasan tersebut selepas insiden gempa bumi berukuran 6.0 skala Richter pada 5 Jun 2015,” tambahnya. –SabahNewsToday


Kolej Vokasional Keningau raih empat pingat pertandingan inovasi di Bangkok

KOTA KINABALU, 7 Feb – Kolej Vokasional Keningau (KVK) terus melakar sejarah tersendiri di samping mengharumkan nama negara apabila meraih empat pingat termasuk satu emas pada pertandingan inovasi Pameran Teknologi, Inovasi dan Reka Cipta Harta Intelek Antarabangsa (IPITEX) di Bangkok, Thailand.

Pertandingan yang berakhir semalam itu menyaksikan KVK menang pingat emas bagi inovasi “Zombie Challenge Series” yang merupakan aktiviti pembelajaran menggunakan konsep gamifikasi yang digabungkan dengan tema ‘zombie’.

Perekanya Mohd Sirhajwan Idek yang juga ketua pasukan KVK ke pertandingan itu, berkata kejayaan tersebut menyusuli pencapaian cemerlang KVK tahun lepas yang menyaksikannya membawa pulang tujuh pingat pada pertandingan inovasi di Korea Selatan dan Indonesia.

KVK diwakili tiga guru dan empat pelajar yang menyertai empat kategori pada pertandingan yang diadakan di Pusat Dagangan dan Pameran Antarabangsa Bangkok bermula Sabtu lepas, katanya kepada Bernama, hari ini.

Menurut Mohd Sirhajwan, KVK meraih pingat perak untuk makanan tradisional Kadazandusun ‘Bosou D’ Maliki’ yang dihasilkan oleh guru kulinari KVK Saumon Maliki bersama pelajarnya Allan Clement.

Katanya inovasi ketiga iaitu alat binaan “Mortar Spread of Wall Tiles” ciptaan pelajar bidang teknologi pembinaan Cyprean Fioren meraih pingat gangsa.

KVK turut memenangi pingat gangsa bagi inovasi keempat yang dipertandingkan iaitu produk bakeri “Bangcaroon” ciptaan guru bakeri Anita Md Yasin dan pelajarnya Mel C Jane serta Nurul Natasha.

Bangcaroon ialah ‘macaroon’ yang mengandungi bahan bahan tempatan Sabah iaitu buah bambangan, biji buah nangka dan kayu manis, jelas Mohd Sirhajwan.

KVK terletak kira-kira 105 kilometer dari Kota Kinabalu.


Bermula Julai, Penumpang Perlu Mendaftarkan MyKad Untuk Menggunakan Grab

Persatuan Pemandu E-Panggilan Malaysia (Mehda) menggesa semua operator e-panggilan mengambil langkah tegas bagi memastikan semua penumpang mendaftar dengan menggunakan kad pengenalan mereka bagi melindungi keselamatan pemandu berikutan kejadian rompakan-bunuh seorang pemandu Grab di Sabah baru-baru ini.

Kebanyakan peraturan yang melibatkan pemandu adalah untuk memastikan keselamatan penumpang ketika menggunakan perkhidmatan perkongsian perjalanan.

Walau bagaimanapun, Menteri Pengangkutan Anthony Loke juga menyebut bahawa, untuk memastikan keselamatan pemandu, penumpang juga perlu mengesahkan identiti mereka dengan memuat naik gambar IC atau pasport mereka (untuk orang asing) untuk menggunakan aplikasi perkongsian perjalanan:

Terdapat dua set garis panduan yang mengawal industri ini, tetapi yang berkaitan dengan artikel ini adalah Garis Panduan Perkhidmatan E-Hailing di bawah Perniagaan Pengantaraan, dengan Agensi Pengangkutan Awam Darat (APAD) yang bertanggungjawab untuk menguatkuasakan garis panduan ini.

Seksyen 5.1 meletakkan keperluan minima syarikat mesti termasuk dalam aplikasi mereka, yang termasuk mempunyai fungsi untuk mendaftarkan pemandu dan penumpang:

Seksyen 5.1 Garis Panduan Perkhidmatan E-Hailing di bawah Perniagaan Pengantaraan (sebahagian):

Setiap pemohon LPP dan pemegang lesen LPP hendaklah mempunyai aplikasi e-hailing dengan spesifikasi minima seperti berikut:

(a) fungsi pendaftaran pemandu dan penumpang […]

Seksyen 5.2 kemudian menyatakan bahawa butiran yang diperlukan untuk pendaftaran adalah nama penuh, salinan sah MyKad / pasport anda, dan nombor telefon.

Seksyen 5.2 Garis Panduan Perkhidmatan E-Hailing di bawah Perniagaan Pengantaraan (sebahagian):

Bagi fungsi pendaftaran pemandu dan penumpang pada perenggan 5.1 (a), maklumat-maklumat berikut hendaklah dipohon:[…]

(b) salinan Kad Pengenalan (bagi pemandu dan penumpang yang berwarganegara Malaysia) atau Pasport (bagi penumpang yang bukan warganegara Malaysia) yang sah […]

Tetapi jika anda berasa gelisah tentang memasang IC anda secara dalam talian atau menggelindingkan mata anda dengan kesulitan mengambil MyKad anda keluar dari dompet anda, beberapa syarikat perkongsian perjalanan telah menghasilkan alternatif lain.

Grab memberi anda pilihan untuk memuat naik selfie atau sebaliknya

Grab telah berusaha menggabungkan teknologi pengenalan wajah ke dalam keperluan pengesahan penumpang, yang pada asasnya bermakna anda boleh mengambil selfie bukan gambar MyKad atau pasport anda. Ini kini sedang dilancarkan untuk Grab pelanggan secara berperingkat, jadi anda akan menerima pemberitahuan pada telefon anda tidak lama lagi.

Menurut Grab, kecuali pengesahan selanjutnya diperlukan di bawah garis, ini akan menjadi satu-satunya selfie yang perlu anda ambil. Anda tidak perlu risau tentang pemandu atau pedagang (iaitu, untuk GrabFood) melihat diri sendiri juga – ia hanya akan digunakan untuk mengesahkan identiti anda dan membantu pihak berkuasa sekiranya berlaku jenayah atau kecemasan – dan berasingan daripada gambar profil pengguna anda.

Ia juga menarik perhatian bahawa, pada tahun 2018, Grab dan Microsoft memeterai kerjasama selama 5 tahun mengenai projek-projek teknologi; yang termasuk pengiktirafan muka dengan AI terbina dalam. Grab juga telah memberikan arahan untuk mengambil selfie, sekiranya anda memerlukannya.

Presiden Mehda Daryl Chong berkata, ini perkara paling penting yang perlu ditangani oleh industri tersebut dan perlu bagi menghalang pelaku jenayah sedemikian daripada terlepas.

“Sesiapa juga boleh mendaftar sebagai penumpang Grab hanya dengan mendapatkan satu kad SIM dan selepas itu menggunakan apa-apa juga nama untuk menjadi penumpang.

“Selain itu, tidak juga adil apabila penumpang boleh mengetahui bahawa seseorang pemandu itu adalah sah, tetapi pemandu tidak pula tahu sama ada penumpangnya sah atau merupakan bakal perompak.

“Penumpang hendaklah diminta mendaftar dengan menggunakan dokumen pengenalan yang sah, misalnya dengan menggunakan MyKad atau pasport mereka,” katanya .

“Operator e-panggilan mesti mengambil kira keselamatan pemandu jika tidak adanya pendaftaran yang sah. Apabila penumpang tidak didaftarkan dengan menggunakan kad pengenalan mereka, maka risiko dihadapi pemandu bertambah.

“Saya sendiri pernah menggunakan beberapa kad SIM bagi menguji sistem berkenaan, dan saya boleh mengakses semua aplikasi e-penumpang dengan mudah.”

Polis Sabah memberitahu mereka berjaya menangkap 2 lelaki berhubung kejadian rompak-bunuh Mohd Hanafiee Jaffar, 27, yang mayatnya ditemui dibuang dalam semak di Sabandar, Tuaran, dekat sini.

Kereta Hanafiee ditemui diparkir berdekatan sebuah bazar Ramadan di Indah Permai di Tuaran pada jam 12.30 malam, 26 Mei.

Kereta itu dikunci, tetapi terdapat kesan darah di stereng, berek tangan, bahagian dalam cermin depan dan pintu depannya.

Chong berkata, beliau sebelum ini meminta operator e-panggilan supaya lebih tegas dalam memastikan semua penumpang didaftarkan secara sah, tetapi malangnya operator berkata isu itu tidak relevan kerana ia melibatkan isu kerahsiaan maklumat peribadi.

“Operator boleh memasukkan klausa yang menetapkan penumpang yang mahu menggunakan perkhidmatan tersebut hendaklah mematuhi peraturan pendaftaran. Ini bagi memastikan semua penumpang adalah sah dan berniat baik.”

Katanya, operator mungkin takut kehilangan penumpang yang mungkin tidak berminat menggunakan perkhidmatan tersebut sekiranya maklumat peribadi mereka diperlukan.

Chong juga berkata, terdapat ramai pemandu Grab yang menggunakan banyak akaun dan ia boleh memberi kesan ke atas keselamatan penumpang.

Dalam satu kenyataan, Grab Malaysia berkata, ia komited untuk meminimumkan risiko dan memastikan keselamatan pemandu dan juga penumpang.

“Kami akan terus membangunkan penyelesaian pacuan teknologi, dan meningkatkan kesedaran masyarakat serta program pendidikan.

“Pada masa ini kami menyediakan beberapa peralatan seperti butang kecemasan dan kemudahan “share my ride” yang membolehkan kedua-dua pihak mengongsi maklumat perjalanan dan lokasi GPS secara langsung dengan keluarga dan orang tersayang.

“Kita juga ada kemudahan “pengesahah swafoto penumpang” yang baru dilancarkan.

“Dengan pelancaran awal kemudahan “pengesahan swafoto penumpang”, kejadian jenayah yang melibatkan penumpang di platform kami menurun sebanyak 30%. Ini merupakan keperluan bagi semua pengguna baru.

“Kami akan memperbaiki kemudahan ini dan mengembangkan penggunaannya dalam kalangan lebih ramai pengguna,” katanya.

Ia juga berkata, pihaknya akan terus bekerjasama dengan polis bagi mengurangkan kejadian jenayah.


Mati dikapak dalam masjid

Bandung: Seorang lelaki maut dikapak kepala ketika solat Isyak berjemaah dalam sebuah masjid di Sumedang.

Kejadian berlaku Khamis lalu, ketika mangsa, Maslikin, 54, dalam Masjid Miftahul Falah, Sukasari, sebelum suspek datang dan menghentak kapak di kepalanya sebanyak dua kali.

Detik News melaporkan, ketika kejadian, ada lapan makmum bersolat bersama mangsa dan mereka memberhentikan solat selepas mangsa jatuh berlumuran darah.

Suspek dikenali sebagai Kurnaevi, sudah ditahan dan menurut polis, lelaki itu mengalami masalah gangguan jiwa dan mendakwa terdengar bisikan menyuruhnya membunuh mangsa.

“Suspek sudah tiba di masjid, namun dia pulang ke rumah untuk mengambil kapak sebelum menyerang mangsa,” kata Ketua Polis Sumedang, Hartoyo.

Suspek dikatakan pulang ke rumah untuk mengambil kapak itu selepas mendakwa terdengar suara memberitahu Maslikin menjalin hubungan dengan bekas isterinya.

Tribun News melaporkan, seorang saksi, Kurnia, 45, berkata, mangsa diserang ketika rakaat kedua.

“Jemaah terkejut ada orang jatuh dengan darah bersimbah lalu memberhentikan solat,” katanya.

Menurut Hartoyo, siasatan mendapati suspek menetak kepala mangsa dua kali dengan kapak.

Beliau berkata, suspek mengalami gangguan jiwa selepas bercerai dengan isterinya empat tahun lalu, dan perkara itu disahkan doktor yang pernah merawatnya.

“Berdasarkan keterangan doktor yang merawatnya, lelaki itu mengalami gangguan jiwa sejak empat tahun lalu selepas diceraikan isteri,” katanya.

Walaupun berada di bawah pengawasan doktor, suspek tidak melakukan pemeriksaan sebulan sekali seperti dijadualkan kerana tidak mampu menanggung kos perubatan. – Agensi


Presiden Majlis Perbandaran Sandakan Mohon Maaf, Harap Pengganti Dapat Sokongan

SANDAKAN: Presiden Majlis Perbandaran Sandakan (MPS), Datuk Peter Hii yang akan menamatkan kontraknya September depan, menyeru seluruh rakyat Sandakan memberi sokongan kepada penggantinya.

Hii berkata, sokongan berterusan perlu dalam memastikan Sandakan dapat terus dimajukan dan hasil kerja baik yang ditinggalkan beliau dapat diteruskan.

Beliau pada masa sama turut berharap mana-mana pemimpin yang dilantik selepas ini menjalankan tugas dengan penuh integriti dan menolak amalan rasuah agar dapat menjadi contoh yang baik kepada masyarakat.

“Saya merayu kepada rakyat untuk memberi sokongan dan kerjasama kepada pemimpin baharu demi memajukan Sandakan.

“Saya berharap pemimpin baharu akan menjalankan tugasnya secara jujur, telus, bertanggungjawab dan demokrasi serta terus bekerjasama menghapuskan rasuah dan mematuhi undang-undang,” katanya dalam satu kenyataan hari ini.

Hii telah dilantik ke jawatan itu pada 1 September tahun lalu oleh Ketua Menteri, Datuk Seri Mohd. Shafie Apdal.

Pelantikan berkenaan menimbulkan beberapa kontroversi terutama kerana beliau berasal dari Sarawak, namun tidak menghalang Hii untuk menjalankan tugasnya dengan berkesan.

Sejak dilantik, antara fokus utama Hii adalah mereformasi MPS agar hasil kerja kakitangannya telus, sifar rasuah dan mengutamakan kepentingan rakyat.

Selain itu, antara yang menjadi fokus Hii adalah soal kebersihan bandar Sandakan menyebabkan beliau melakukan rombakan dalam unit pembersihan MPS bagi memastikan kerja-kerja dilakukan dengan berkesan.

“Mengenai isu pembersihan dan kesihatan di bandar Sandakan, semua orang dapat melihat bahawa pemandangan telah banyak berubah dan banyak lagi projek akan ditender dalam soal mencantikkan Sandakan,” katanya.

Sementara itu, daripada segi kewangan, kerja keras Hii berjaya meningkatkan keupayaan MPS apabila hasil yang diperoleh melebihi perbelanjaan.

Walaupun begitu, di sebalik semua usaha yang beliau lakukan, Hii memohon kemaafan kepada seluruh rakyat Sandakan jika selama ini beliau gagal memberikan perkhidmatan terbaik.

Beliau mengakui bukan mudah untuk memuaskan hati semua pihak, justeru beliau telah mencuba yang terbaik.

“Saya menerima cabaran Ketua Menteri untuk menjalankan tanggungjawab walaupun pelaksanaan itu tidak dapat memuaskan hati seluruh warga Sandakan dan gagal mendapat skor yang sempurna.

“Oleh itu saya meminta maaf kerana tidak mampu memberikan perkhidmatan terbaik kepada rakyat, jadi saya hanya boleh lakukan sedaya upaya sehingga tamat tempoh ini,” katanya.


Ahli Parlimen Lahad Datu Sah Keluar Warisan

KOTA KINABALU: Warisan hilang kerusi Parlimen dan Dewan Undangan Negeri (DUN) secara serentak selepas Ahli Parlimen Lahad Datu Mohamaddin Ketapi mengumumkan keluar parti hari ini.

Mohamaddin yang juga ADUN Segama itu mengumumkan keluar daripada parti pimpinan bekas Ketua Menteri Sabah Shafie Apdal untuk menjadi wakil rakyat Bebas yang menyokong kerajaan Gabungan Rakyat Sabah (GRS).

Tindakan itu dibuat selepas ADUN Sindumin Yusof Yacob mengumumkan keluar parti tiga minggu lalu iaitu pada 8 Okt.

Walaupun mendakwa mesra GRS di peringkat negeri, Mohamaddin berkata beliau hanya akan menjadi “Ahli Parlimen Bebas sepenuhnya di peringkat persekutuan.”

Bekas Menteri Pelancongan, Seni dan Budaya ketika pentadbiran Pakatan Harapan (PH)-Warisan itu berkata kurangnya pembangunan di peringkat negeri dan Parlimen menjadi antara alasannya untuk keluar.

“Oleh itu, saya percaya keadaan ini akan berterusan jika terus kekal dalam blok pembangkang,” katanya kepada wartawan di sebuah hotel, di sini.

“Dengan ini, saya mengumumkan keluar daripada Warisan untuk menjadi wakil rakyat Bebas yang mesra kepada kerajaan negeri.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maritim Tawau Rampas 17KG Syabu Dianggar Bernilai RM2.5 Juta

TAWAU, 13 Jan: Agensi Penguatkuasaan Maritim Malaysia (Maritim) Tawau merampas 17kg dadah jenis syabu dianggar bernilai RM2.5 juta di pesisir pantai Batu Payung dekat sini dua hari lepas.

Pengarah Maritim Zon Tawau Kapten Maritim V. Siva Kumar berkata dadah itu ditemukan oleh sepasukan bot ronda Maritim yang sedang melakukan rondaan Operasi Pluto Timur di perairan Tawau pada kira-kira pukul 8.45 malam.

Beliau berkata dalam operasi itu, bot peronda Maritim mengesan sebuah bot laju yang mencurigakan di kedudukan kira-kira 2.6 batu nautika di tenggara pantai Batu Payung, lalu mengekorinya selama lima minit sebelum kehadiran mereka disedari, dan bot laju itu kemudiannya terus memecut ke tengah laut.

Menurutnya pada masa sama anggota Maritim turut terlihat dua lelaki di pesisir pantai berkenaan dalam keadaan mencurigakan, namun kedua-dua mereka itu terus melarikan diri semasa didekati, dan pemeriksaan di lokasi itu membawa kepada penemuan satu bungkusan berwarna kuning mengandungi sebuah beg berisi 17 paket plastik hitam.

“Siasatan lanjut mendapati setiap paket plastik hitam itu mengandungi bungkusan yang dibaluti plastik teh Cina, dan selepas bungkusan teh Cina itu dibuka, ia didapati mengandungi satu lagi bungkusan lutsinar yang berisi dadah dipercayai syabu,” katanya pada persidangan akhbar mengenai kes itu di sini hari ini.

Siva Kumar berkata tiap satu paket plastik hitam itu dianggar seberat satu kilogram, dan menurutnya kes sedang disiasat mengikut Seksyen 39B Akta Dadah Berbahaya (ADB) 1952.


Remaja Alami Buta Warna Kerana Kerap Guna Handphone Lebih 10 Jam Sehari

Seorang remaja perempuan berusia 16 tahun di Taiwan disahkan buta warna kerana banyak menghabiskan masa menggunakan telefon bimbitnya lebih dari 10 jam setiap hari.

Menurut Dr. Hung Chi-ting, pesakit secara berterusan terdedah kepada cahaya telefon bimbit menyebabkan sel matanya terjejas yang membawa kepada punca buta warna.

Tambahnya, kes itu merupakan kes pertama di dunia di mana punca kejadian disebabkan penggunaan telefon bimbit yang terlalu kerap.

Mujur remaja berkenaan yang dikenali sebagai Liu mengambil langkah awal untuk merawat matanya dan kini matanya telah pulih seperti normal.

Liu berkata, dia kerap menggunakan telefonnya dalam keadaan gelap ketika musim cuti panas yang lalu.

Dia hanya mula mendapatkan rawatan pada September apabila dia nyaris terbabit dalam kemalangan ketika melintas jalan kerana tidak dapat melihat warna lampu isyarat.

“Saya tak tahu lampu isyarat menyalakan warna merah pada waktu itu.

Mujur saya ditarik oleh ahli keluarga ketika cuba melintas jalan itu dan bertanya kenapa saya cuba melintas jalan sedangkan lampu isyarat ketika itu berwarna merah,” katanya.

Bukan itu sahaja, Liu juga tidak dapat melihat dalam keadaan gelap. Selepas dirawat, Dr Hung memberi peringatan kepada Liu dan yang lain agar tidak terlalu kerap menggunakan telefon bimbit lebih dari lima jam sehari.

“Ambil masa untuk berehat 10 minit setiap 30 minit semasa anda menggunakan telefon bimbit.

Jangan risikokan diri anda sehingga terjejas daya penglihatan,” katanya.

Sumber: Asia One, World of Buzz


Ideologi Tak Sesuai, PAS Tak Mampu Menang Di Sabah, Kata Penganalisis

KOTA KINABALU: Penganalisis politik berpendapat, PAS tidak mampu memenangi sebarang kerusi di Sabah pada pilihan raya umum ke-15 (PRU15) kerana ideologi politiknya tidak sesuai untuk negeri itu.

Awang Azman Awang Pawi dari Universiti Malaya berkata, buat masa ini, PAS kurang diterima rakyat Sabah kerana ideologi politik parti itu tidak sesuai dengan masyarakat pelbagai etnik dan agama di negeri berkenaan.

Oleh itu, katanya, langkah PAS baru-baru ini menyuarakan hasrat bertanding di Sabah pada PRU15 lebih kepada membina tapak dan menguji penerimaan rakyat di negeri itu.

Beliau juga menjangkakan sebarang rundingan kerusi antara Gabungan Rakyat Sabah (GRS) dan PAS tidak akan membuahkan hasil kerana ia mungkin menolak penyertaan parti Islam itu disebabkan budaya politik berbeza, selain penolakan akar umbi Sabah sendiri.

“Selagi PAS kurang mesra dengan penyertaan parti bukan Islam, agak sukar untuk mereka diterima, walau apapun yang dilakukan atau ditawarkan mereka kepada pengundi di Sabah. Mungkin boleh (diterima pengundi Sabah) jika PAS mengubah pendekatan dan ideologi mereka, tapi impaknya tidaklah begitu kuat.

“Saya melihat PAS tiada kekuatan di Sabah, kalau ada pun mereka hanya bergantung kepada bendera Perikatan Nasional (PN) yang telah ‘beraksi’ dengan baik pada pilihan raya negeri lalu,” katanya.

Rabu lalu, PAS Sabah dilaporkan berkata, ia mengenal pasti kerusi yang diyakini boleh dimenangi pada PRU15 dan sudah melakukan gerak kerja masyarakat di kerusi terbabit.

Setiausahanya, Aliakbar Gulasan tidak menolak kemungkinan Sepanggar antara kerusi yang disasarkan dan perbincangan mengenai calon pilihan raya kini di peringkat akhir.

Sementara itu, Lee Kuok Tiung dari Universiti Malaysia Sabah berkata, PAS mungkin boleh mendapat sokongan daripada segelintir pengundi Islam, namun tetap sukar untuk pengundi bukan Islam.

Katanya, PAS Sabah juga perlu menetapkan pendirian serta kedudukan mereka terlebih dahulu, sama ada mereka bersama GRS, PN atau gabungan lain.

“Sukar untuk PAS bertapak di Sabah kerana persepsi rakyat di negeri ini yang melihat PAS parti ekstremis Islam, ini menjadi liabiliti kepada mereka (rakyat) terutama dengan kepelbagaian kaum dan agama di Sabah.

“Pada awal lantikan (Setiausaha PAS Sabah) Aliakbar sebagai ADUN dilantik, nampak seperti ada usaha untuk menjadikan PAS Sabah berbeza dengan Semenanjung, tapi lama-kelamaan usaha itu semakin sunyi atau mungkin kurang mendapat publisiti,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


145 Banduan Penjara Kepayan Positif Covid-19

KOTA KINABALU: Sebanyak 233 kes positif baharu dilaporkan di daerah ini, dengan 145 kes melibatkan banduan di Penjara Kepayan.

Kes melibatkan banduan ini antara 156 kes positif baharu bagi kluster Penjara Kepayan pada hari ini. Manakala, sembilan kes melibatkan kakitangan Jabatan Penjara, satu kes bekas banduan di Sipitang dan satu kontak rapat.

Sehingga kini, kluster Penjara Kepayan mencatatkan 582 kes positif dengan 1,208 orang telah menjalani saringan.

Secara keseluruhan sebanyak 578 kes positif baharu dilaporkan di 18 buah daerah di seluruh Sabah.

Selain Kota Kinabalu, daerah yang mencatatkan kes yang tinggi adalah Sandakan (81),Tawau (65), Tuaran (43), Semporna (35) dan Penampang (32).

Daerah lain yang mencatatkan kes baharu adalah Papar (24), Putatan (17), Lahad Datu (15), Kinabatangan (10), Kudat (8), Kunak (4), Kota Marudu (4), Ranau (3) dan masing-masing satu kes di Kota Belud, Pitas, Beaufort.

Sebanyak dua kluster baharu dilaporkan di Sabah hari ini, iaitu kluster Sauh yang melibatkan pekerja Pelantar LNG Terapung Petronas dengan 31 kes dan mereka ini tidak mendedahkan jangkitan kepada orang ramai kerana penghantaran mereka ke hospital dilakukan dengan baik.

Satu kluster lagi adalah kluster Tinusa, Sandakan yang mencatatkan 33 kes positif baharu.

Sebanyak, empat lagi kematian dilaporkan di Sabah hari ini, dengan dua kematian di Sandakan dan masing-masing satu kematian di Tuaran dan Kota Kinabalu. Bilangan kumulatif kes kematian di Sabah meningkat kepada 76 kes.

Sehingga kini, sebanyak 9,868 kes Covid-19 dilaporkan di Sabah, dengam 5,624 kes aktif yang sedang menerima rawatan. Manakala, bilangan keseluruhan kes yang telah pulih adalah sebanyak 4,168 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Rampas Syabu Bernilai RM50,000 Di Perairan Menumbok

LABUAN: Agensi Penguatkuasaan Maritim Malaysia (Maritim Malaysia) mematahkan cubaan menyeludup dadah jenis syabu seberat 900 gram yang dianggarkan bernilai RM50,000 di perairan Menumbok awal pagi tadi.

Pengarah Zon Maritim Labuan, Kepten Maritim Nudin Jusoh berkata, rampasan dadah itu dilakukan semasa bot peronda Maritim Malaysia melakukan penugasan rondaan OP Sejahtera, OP Benteng Laut Timur OP Kuda Laut di perairan Labuan telah mengesan sebuah bot yang sedang bergerak dalam keadaan mencurigakan sekitar jam 12.30 pagi semalam.

Sebaik dihampiri, bot tersebut bertindak memecut laju melarikan diri menuju ke kawasan Tanjung Klias, Menumbok.

Beliau berkata, suspek berjaya meloloskan diri namun hasil pencarian di kawasan sekitar menemui sebuah bot gentian kaca yang ditinggalkan.

Hasil penggeledahan berjaya menemui dadah disyaki jenis syabu dengan anggaran berat lebih kurang 900 gram disembunyikan di dalam bot tersebut.

Dadah beserta bot gentian kaca itu dibawa ke Jeti Maritim Labuan untuk siasatan lanjut. Kes disiasat di bawah Akta Dadah Berbahaya 1952.

Usaha mengesan pemilik serta dalang yang terlibat akan dijalankan bagi memastikan pelaku jenayah dikenakan hukuman sewajarnya.

Orang awam yang mempunyai maklumat berkaitan kegiatan ini boleh salurkanmaklumat kepada 087-427999.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak bekas Ketua Menteri Sabah akhirnya angkat sumpah

KUALA LUMPUR: Yamani Hafez Musa, anak kepada bekas Ketua Menteri Sabah, Tan Sri Musa Aman mengangkat sumpah sebagai Ahli Parlimen Sipitang di hadapan Yang Dipertua Dewan Rakyat, Datuk Mohamad Ariff Md Yusof, di Kamar Khas Parlimen kira-kira jam 8.04 pagi ini.

Dengan itu, beliau menjadi wakil rakyat terakhir mengangkat sumpah sebagai Ahli Parlimen.

Usai upacara angkat sumpah, Mohamad Ariff mengucapkan sekalung tahniah kepada Yamuni Hafez yang memenangi Pilihan Raya Umum ke-14 (PRU-14). pada 9 Mei tahun lalu.

“Sungguhpun Yang Berhormat baru mengangkat sumpah sebagai Ahli Dewan Rakyat, namun saya yakin Ahli Yang Berhormat akan terus melaksanakan tugas sebagai wakil rakyat ini dengan terhormat seperti yang dituntut keluhuran institusi ini.

“Oleh yang demikian, saya berharap semoga Yang Berhormat dapat memberi sumbangan yang berguna dan berfaedah kepada Dewan ini dan berfaedah kepada Dewan ini dan kepada negara seterusnya dan semoga dapat berkhidmat dengan cemerlang,” katanya.

Terdahulu, Yamuni Hafez adir di Parlimen ditemani 21 penyokongnya.

Yamani Hafez adalah antara lima Ahli Parlimen dari UMNO Sabah yang keluar parti dan menjadi wakil rakyat Bebas, bulan lalu.

Bekas Ketua Pemuda UMNO Sabah itu dilaporkan menghilangkan diri selepas PRU-14 dan dikatakan berada di luar negara bagi menemani bapanya yang mendapatkan rawatan kesihatan.

Bulan lalu, Mohamad Ariff berkata, pihaknya akan mengeluarkan surat ingatan terakhir kepada Yamani Hafez untuk hadir mengangkat sumpah sebagai Ahli Parlimen Sipitang sebelum sidang berakhir pada 11 Disember.

Beliau juga mengesahkan Yamani Hafez belum menjawab beberapa surat berhubung perkara itu.

Berdasarkan Perkara 59 Perlembagaan Persekutuan, Ahli Parlimen yang gagal mengangkat sumpah dalam tempoh enam bulan mulai dari tarikh Dewan Rakyat mula bersidang, akan hilang kelayakan. – Berita Harian


4 Daripada 6 Lolos Dari Depoh Tahanan Manggatal Diberkas

KOTA KINABALU: Empat daripada enam pendatang asing tanpa izin (PATI) yang melarikan diri dari Depoh Tahanan Imigresen (DTI) Manggatal di sini semalam, sudah diberkas semula.

Keempat-empat suspek warga Filipina berusia 20 hingga 40-an itu diberkas pihak berkuasa di sekitar lima kilometer radius dari kawasan DTI kira-kira jam 8 malam.

Sumber berkata, operasi memburu suspek yang melarikan diri itu membabitkan kerjasama Polis Diraja Malaysia (PDRM), Unit Anjing Pengesan (K9) dan Pasukan Penguatkuasa Jabatan Imigresen Malaysia.

Setakat ini, hanya dua lagi PATI yang masih bebas dan operasi memburu kedua-dua suspek sedang giat dijalankan pasukan keselamatan.

“Kecekapan pasukan keselamatan menjalankan operasi dapat mengesan empat daripada kumpulan suspek yang meloloskan diri dari DTI, semalam.

“Semua empat suspek yang ditahan sudah dihantar ke lokap Ibu Pejabat Polis Daerah (IPD) Kota Kinabalu,” katanya sambil menambah gerakan memburu dua lagi yang masih bebas akan diperhebatkan dari semasa ke semasa.

Sementara itu, Pesuruhjaya Polis Sabah, Datuk Hazani Ghazali ketika dihubungi mengesahkan penahanan empat suspek terbabit.

Katanya, operasi memburu dua lagi suspek akan dipertingkatkan termasuk bantuan daripada Pasukan Gerakan Am (PGA) PDRM.

Dalam kejadian semalam, enam tahanan di DTI Manggatal melarikan diri dipercayai untuk menyambut Hari Raya Aidilfitri.

Bagaimanapun, tiga daripada tahanan terbabit ditahan semula di dalam kawasan pagar oleh pegawai Jabatan Imigresen yang sedang membuat kawalan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Anwar ‘Gila-Gila’ Nak Jadi PM, Kata Dr M

PUTRAJAYA: Dr Mahathir Mohamad menyalahkan Presiden PKR, Anwar Ibrahim sebagai punca beliau tidak dilantik sebagai perdana menteri ke-8.

Beliau berkata, Anwar tidak dapat menjadi perdana menteri kerana ramai yang tidak lagi menyokongnya.

“Anwar memang dia gila-gila nak jadi PM, dia tak boleh jadi (PM) pasal entah macam mana kalau dulu ramai sokong dia, sekarang ini ramai sokong saya.”

Mahathir berkata demikian dalam mesyuarat tertutup dengan pemimpin akar umbi Pakatan Harapan di Yayasan Kepimpinan Perdana hari ini yang disiarkan secara langsung di Facebook Amanah.

Bekas perdana menteri itu berkata, beliau meletak jawatan sebagai perdana menteri pada Isnin lalu supaya Anwar dapat membuktikan beliau mempunyai sokongan untuk menerajui negara.

“Kalau orang nak saya, nak saya bertanding, saya dapat balik, tetapi Anwar fikir dia boleh dapat balik.

“Saya amat sedih kerana saya kalah dalam pemilihan ini kerana dia minta pada PH supaya namakan dia sebagai calon (PM) PH.

“Kalau tak, saya dah dapat 90 undi dan tambah 60 undi, saya boleh dapat majoriti jadi (PM) kerana dia tuntut untuk jadi calon, walaupun dia sepatutnya tak boleh dapat, tetapi dia tuntut.”

Pagi tadi, Presiden PPBM, Muhyiddin Yassin mengangkat sumpah sebagai perdana menteri ke-8 selepas mendapat sokongan daripada Barisan Nasional, PAS, Gabungan Parti Sarawak, beberapa ahli Parlimen dari PPBM dan PKR.

Semalam, PH yang diwakili PKR, DAP dan Amanah mencalonkan semula Mahathir sebagai perdana menteri.

Bagaimanapun, Agong menggunakan kuasanya di bawah Perlembagaan Persekutuan untuk melantik Muhyiddin sebagai perdana menteri ke-8 selepas menemui ahli Parlimen dan blok politik yang menyerahkan senarai wakil rakyat menyokong mereka.

Hari ini, Mahathir berkata, setiausaha politiknya memberitahu rancangan Anwar menuntut dirinya dilantik sebagai timbalan perdana menteri dalam mesyuarat Majlis Presiden PH pada 21 Feb lalu.

Bagaimanapun, beliau berkata, perkara itu tidak berlaku, sebaliknya Anwar dan pemimpin PH menyokong beliau kekal sebagai perdana menteri.

Katanya, tindakan Muhyiddin mencari sekutu baru ialah punca tercetusnya krisis politik selama seminggu yang menyebabkan perpecahan PH.

Sementara itu, Ketua Pemuda PPBM, Syed Saddiq Syed Abdul Rahman berkata, beliau menyertai parti itu untuk membersihkan amalan rasuah dan salah guna kuasa dalam politik.

Bekas menteri belia dan sukan itu tidak bersetuju dengan tindakan Presiden PPBM, Muhyiddin Yassin bekerjasama dengan blok pembangkang, termasuk Umno.

“Saya membuat pendirian ini kerana tak ingin bersekongkol dengan pemimpin rasuah.

“(Jika) tindakan diambil ke atas saya, biarlah kerana saya percaya dan berpegang teguh berani kerana benar.” – FMT


Covid-19: Kes Meningkat Di Sabah, Kebanyakan Dari Penjara

KOTA KINABALU: Sebanyak 322 kes positif COVID-19 direkodkan di Sabah hari ini, peningkatan 92 kes berbanding 230 kes semalam dengan 38.2 peratus daripadanya berpunca daripada dua kluster jangkitan di penjara.

Menteri Kerajaan Tempatan dan Perumahan negeri Datuk Masidi Manjun berkata ia melibatkan Kluster Tembok Tawau di Penjara Tawau yang mencatatkan 97 kes positif baharu manakala Kluster Tembok Kota Kinabalu di Penjara Kepayan di sini merekodkan 26 kes.

“Hampir semua (kes positif dikesan) merupakan tahanan atau banduan yang sedang menjalani hukuman,” katanya menerusi satu kenyataan di Kota Kinabalu hari ini.

Beliau berkata secara kumulatif, Sabah merekodkan sebanyak 70,229 kes COVID-19 hingga hari ini manakala pesakit sembuh pula seramai 148 orang, menjadikan jumlah keseluruhan pulih daripada wabak itu 67,757 orang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Trak Vaksinasi Covid-19 Bantu Penduduk Sandakan Terima Suntikan

SANDAKAN, 23 Okt : Penduduk Sandakan yang belum menerima suntikan vaksin COVID-19 kerana kekangan kenderaan khususnya mereka yang tinggal di kawasan terpecil serta ladang kini tidak perlu risau kerana boleh memanfaatkan kemudahan trak vaksinasi.

Timbalan Pengarah Kesihatan Negeri (Kesihatan Awam) Jabatan Kesihatan Negeri Sabah Dr Asits Sanna berkata trak vaksinasi itu akan digerakkan menerusi Projek Penilaian Pantas dan Operasi Vaksinasi (RAVO) ke kawasan ladang serta kampung bagi menjejak penduduk yang belum divaksin.

“Menerusi RAVO, selain vaksinasi rumah ke rumah, pemberian vaksin COVID-19 juga akan dilakukan dalam trak ini.

“Selepas RAVO ini, trak vaksinasi sumbangan syarikat CepatWawasan Group Bhd itu akan ditempatkan di Klinik Kesihatan Gum Gum,” katanya kepada pemberita selepas menyaksikan penyerahan trak itu oleh Pengurus Besar CepatWawasan Group Bhd P.Maniam kepada Pegawai Kesihatan Kawasan Sandakan Dr Johari Awang Besar.

Dr Asits berkata kebanyakan penduduk yang belum divaksinasi adalah warga emas yang uzur, orang kurang upaya serta mengalami kekangan pergerakan untuk ke pusat pemberian vaksin disebabkan tiada kenderaan.

Dalam pada itu,  Dr Asits berkata individu yang belum mendapatkan vaksin COVID-19 dan mempunyai pertanyaan boleh menghubungi hotline Jabatan Kesihatan Negeri Sabah di talian 0196051196.

“Golongan antivaksin juga boleh menghubungi talian hotline disediakan dan kami sedia membantu memberi penerangan kebaikan vaksin kepada mereka,” katanya.

Sementara itu, Maniam berkata sumbangan trak berkenaan merupakan satu daripada inisiatif syarikat melalui tanggungjawab sosial korporat bagi membantu Kementerian Kesihatan (KKM) dalam meningkatkan vaksinasi penduduk di kawasan pedalaman.

“Sandakan dipilih untuk menerima trak ini kerana mengambil maklum jarak kawasan pedalaman dan kawasan ladang-ladang sawit yang sukar dilalui dan adanya trak ini, ia dapat memudahkan mereka seterusnya mempercepatkan capaian vaksinasi penduduk,” katanya. – BERNAMA


53 Kru KRI Nanggala 402 Berdepan Risiko Keracunan Karbon Monoksida

JAKARTA : Pencarian kapal selam Indonesia, KRI Nanggala 402 bersama 53 kru semakin getir apabila bekalan oksigen hanya mampu bertahan dalam tempoh beberapa jam lagi.

Difahamkan, kesemua kru terbabit mempunyai ‘talian hayat’ sehingga jam 3 pagi (waktu tempatan) pada Sabtu sebelum kapal selam buatan Jerman itu kehabisan bekalan oksigen.

Namun bagi pakar operasi menyelamat tentera laut, timbul kebimbangan bahawa kesemua kru KRI Nanggala 402 berdepan keracunan karbon monoksida.

“Perkara yang menjadi kebimbangan utama ialah keracunan karbon monoksida.

“Maut mengundang biarpun bekalan oksigen masih ada pada kapal selam terbabit,” kata Bryan Clark dari Institut Hudson yang berpangkalan di Washington, Amerika Syarikat (AS).

Mengulas lanjut, Clark berkata, keadaan ‘blackout’ KRI Nanggala 402 juga memberi impak kepada daya ketahanan kru kerana kuasa diperlukan bagi menggerakkan kipas.

“Kuasa diperlukan untuk menggerakkan kipas yang menyalurkan udara melalui lilin oksigen dan bahan penyerap karbon dioksida.

“Tetap persoalan yang timbul, apakah faktor utama yang menyebabkan KRI Naggala 402 ‘blackout’? ujarnya.

Sementara itu, penganalisis tentera laut dari Sekolah Pengajian Antarabangsa S Rajaratnam, Ben Ho berkata, letupan torpedo juga boleh menyebabkan pemadaman kuasa.

“Sepanjang sejarah, pelbagai faktor termasuk kecacatan struktur dan letupan senjata telah menyebabkan kemalangan kapal selam.

“Memandangkan KRI Nanggala 402 melakukan latihan menggunakan torpedo hidup, ada kemungkinan salah satu peluru ini meletup,’ katanya.

Dalam perkembangan berkaitan, Tentera Indonesia (TNI) mengesan isyarat satu objek dengan kemagnetan tinggi ketika melakukan operasi mencari dan menyelamat (SAR) KRI Nanggala 402 yang hilang di perairan Bali.

Jurucakap TNI, Achmad Riad berkata, isyarat daripada objek tidak dikenal pasti itu dikesan pada kedalaman antara 50 dan 100 meter (m).

Beliau berkata, kapal dengan alat pengesan sonar sudah dihantar ke lokasi untuk mengenal pasti objek berkenaan. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU sah lebarkan sayap ke Sabah

KUALA LUMPUR: Seperti dijanjikan lebih sebulan lalu, akhirnya hari ini Parti Pribumi Bersatu Malaysia (BERSATU) menyatakan mereka akan melebarkan sayapnya ke Sabah .

Mengumumkan perkara itu, Pengerusi BERSATU, Tun Dr Mahathir Mohamad, berkata perkara itu diputuskan dalam mesyuarat pimpinan tertinggi parti hari ini.

Beliau berkata, mesyuarat itu juga memutuskan penubuhan BERSATU di Sabah adalah untuk menguatkan lagi kedudukan Pakatan Harapan (PH) di negeri itu.

“Kehadiran BERSATU di Sabah untuk menguatkan kerajaan, bukan menentang kerajaan negeri yang dipimpin parti Parti Warisan Sabah (WARISAN), lagipun PH menerima WARISAN dalam kerajaan dan membantu Datuk Seri Mohd Shafie Apdal (Ketua Menteri Sabah) membentuk kerajaan.

“Kehadiran BERSATU bukan untuk menukar kerajaan dan kita buat keputusan ini selepas melihat keadaan di Sabah, di mana ada yang tidak mahu menyertai WARISAN, sebaliknya menyokong BERSATU,” katanya dalam sidang media selepas Mesyuarat Pimpinan Tertinggi BERSATU di Yayasan Al Bukhary di sini, hari ini.

Turut hadir, Presiden BERSATU, Tan Sri Muhyiddin Mohd Yassin; Timbalan Presiden, Datuk Seri Mukhriz Mahathir dan Ketua Penerangan, Dr Mohd Radzi Jidin.

Dr Mahathir berkata, mesyuarat juga menetapkan kemasukan ahli baharu di Sabah bukan dalam kalangan ahli parti kerajaan sedia ada iaitu DAP, PKR dan Parti Amanah Negara (AMANAH).

Malah, katanya, keahlian BERSATU di Sabah tidak terhad kepada bekas ahli UMNO saja.

“Keadaan sekarang ialah semua tiga parti PH sudah berada lama di Sabah dan mereka mengambil bahagian dalam Pilihan Raya Umum ke-14 (PRU-14). BERSATU tidak ada di sana sebab kita serah peranan itu kepada Mohd Shafie yang menubuhkan parti WARISAN.

“Dengan adanya parti yang menyokong kerajaan PH, kita (berjaya) menang di Sabah, yang memerintah Sabah (ketika ini) adalah PH, dipimpin WARISAN. Ini perkara luar biasa sebab WARISAN bukan ada dalam PH, bukan ahli dalam PH,” katanya.

Katanya, masalah timbul apabila ahli-ahli UMNO di Sabah keluar UMNO dan membubarkan parti itu.

Ia berikutan ada kalangan mereka memilih untuk masuk BERSATU dan bukan WARISAN, yang menjadi parti penyokong PH.

“UMNO sudah tiada di Sabah dan mereka pula memilih untuk tidak menyertai Warisan melainkan seorang saja. Yang lain minta nak jadi ahli BERSATU, namun, kita tidak ada di sana.

“Ini menyukarkan parti kita di Sabah dan kerjasama kita dengan orang bekas UMNO yang sebenarnya ingin menjadi ahli BERSATU,” katanya.

Mengulas lanjut, Dr Mahathir mengulangi syarat kemasukan ke dalam BERSATU adalah keluar daripada UMNO, menjadi ahli parti bebas dan menunjukkan sokongan kepada parti sebelum diterima sebagai ahli. – Berita Harian


Anak Jati Kudat Antara Wanita Berkhidmat Di Loji LNG Terapung Pertama Di Dunia

KOTA KINABALU: Sifat ingin tahu apa yang terselindung di sebalik lautan berhampiran pantai tempatnya bermain semasa zaman kanak-kanak akhirnya membawa Ellfira Fanira Rusileh,26, mencari sendiri jawapannya.

Tidak disangka perasaan ingin tahu itu mendorong anak jati Kudat ini untuk berusaha menemui jawapannya.

Peluang bekerja dengan Petronas di loji terapung bagi pemprosesan gas asli cecair (PLNG) yang pertama di dunia tidak dilepaskan.

Ellfira,26, kini seorang jurutera operasi di PFLNG SATU milik PETRONAS yang beroperasi di medan gas Kebabangan, kira-kira 90km dari Kota Kinabalu.

Perjalanan ke PFLNG SATU dari Kota Kinabalu mengambil masa 20 minit dengan helikopter atau dua jam setengah dengan bot.

Berkhidmat dalam bidang yang dikuasai kaum lelaki ini sedikit pun tidak membuatkan Ellfira merasa terasing.

Sifatnya yang gemarkan aktiviti lasak sejak dari zaman sekolah membuatkannya mudah untuk bekerja dalam persekitaran yang mencabar sebegitu.

“Sokongan rakan sekerja membolehkan saya menyesuaikan diri dengan persekitaran kerja yang mencabar. Malah, mereka banyak membantu dan menganggap saya seperti ahli keluarga.

“Semangat berpasukan amat tinggi serta panduan yang diberikan Petronas bagi menggalakkan kami meningkatan kemahiran bekerja juga memudahkan proses bekerja di loji terapung sebegitu,” kata Ellfira.

Rutin kerjanya memerlukan anak keempat daripada lima beradik ini bertanggungjawab memastikan loji berkenaan beroperasi dengan cekap dan selamat.

Katanya, bekerja di loji terpung itu ibarat satu pengembaraan dalam hidup. Walaupun pada awalnya ibu bapanya agak keberatan membenarkan dia bekerja di tengah laut tapi, jaminan keselamatan diberikan Petronas membuatkan kedua ibu bapanya redha dengan tuntutan kerjanya sebagai jurutera operasi.

Bapanya, yang berasal dari Kampung Tagaroh, Kota   Marudu bertugas sebagai penjawat awam manakala ibunya, seorang Rungus dari Kudat, adalah suri rumah.

Ellfira berkata, sekiranya diberi peluang untuk membina semula kerjayanya, dia tetap akan memilih kerjaya sekarang.

Faktor minat terhadap matematik dan kimia, pencapaian baik di sekolah dan tajaan pendidikan Petronas untuk melanjutkan pelajaran ke Universiti Teknologi Petronas (UTP) dalam bidang Kejuruteraan Kimia membuka peluang untuknya mengatur langkah menjadi jurutera Petronas.

Ellfira yang menamatkan pengajian pada 2017 ini memulakan khidmatnya di Petronas di Malaysia LNG (MLNG), Bintulu selama enam bulan pada November 2017 sebagai pendedahan kepada operasi loji LNG.

“Tempoh enam bulan itu seperti memasuki universiti untuk kali kedua, universiti LNG. Saya ditugaskan bersama-sama dengan pasukan operasi. Pengalaman ini banyak membuka minda saya mengenai operasi sesebuah loji LNG,” katanya.

Pada ketika itu, PFLNG SATU masih beroperasi di perairan Kanowit, Sarawak sebelum ia dipindahkan ke medan Kebabangan Sabah pada Mac tahun lalu.

PFLNG berketinggian 10 tingkat bangunan sepanjang 365 meter atau tiga kali panjang padang bola sepak. Ia dibangunkan pada kedalaman air antara 70 hingga 200 meter.

PFLNG SATU ini berfungsi mengeluarkan, mencair dan menyimpan gas asli di lokasi terpencil dengan dengan kapasiti pemprosesan 1.2 juta tan LNG setahun.

Loji operasi ini mempunyai 150 kakitangan yang bekerja mengikut giliran, bekerja mengikut syif selama 12 jam sehari.

Kemudahan lain seperti gimnasium dan gelanggang futsal turut dibina di situ bagi membolehkan kakitangan beriadah apabila mempunyai masa terluang sepanjang tiga minggu bekerja di tengah lautan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Muhyiddin Telah Jatuh, Kata Anwar

KUALA LUMPUR: Presiden Parti Keadilan Rakyat (PKR) Datuk Seri Anwar Ibrahim mendakwa kerajaan Perikatan Nasional (PN) pimpinan Tan Sri Muhyiddin Yassin telah tumbang.

Anwar berkata demikian melalui satu sidang akhbar khas sebentar tadi bagi memaklumkan mengenai perjumpaan bersama Yang di Pertuan Agong, Sultan Abdullah Ri’ayatuddin Al-Mustafa Billah Shah.

“Saya ingin maklumkan kerajaan Tan Sri Muhyiddin telah tumbang.

“Apa yang boleh saya katakan sokongan (ahli-ahli parlimen) melebihi 120,” katanya ketika di tanya sebentar tadi.

Awal pagi tadi Anwar telah selesai mengadap YDP Agong di Istana Negara di Kuala Lumpur.

Beliau yang tiba dengan kereta berwarna hitam, di lihat memasuki Istana Negara pada 10.25 pagi melalui Pintu 2 Istana Negara.


Warisan Sedia Jalin Kerjasama Dengan Gabungan Politik Menang PRU15

KOTA KINABALU: Warisan sedia menjalin kerjasama dengan mana-mana gabungan politik yang memenangi pilihan raya umum ke-15 (PRU15) bagi memastikan kestabilan politik dan menjaga kepentingan rakyat negara ini, kata Presidennya Mohd Shafie Apdal.

Ahli Parlimen Semporna itu berkata ini kerana pihak yang menang pada PRU15 merupakan parti pilihan rakyat, justeru Warisan menghormati keputusan tersebut dengan menjalin kerjasama menguntungkan kepada rakyat di peringkat Persekutuan dan juga Sabah.

Bagaimanapun, beliau menegaskan bahawa persefahaman yang dibentuk itu mestilah sebuah kerjasama pintar serta tidak berat sebelah dan paling penting, meletakkan kepentingan rakyat mengatasi segalanya.

“Sama ada Barisan Nasional, Perikatan Nasional atau Pakatan Harapan (menang PRU15), bila rakyat sudah buat keputusan, kita kena hormat… kita tidak boleh menafikan hak rakyat di negara ini tetapi saya tolak Langkah Sheraton, lompat sana lompat sini kerana itu bukan mandat yang diberikan rakyat.

“Selepas pilihan raya, rakyat putuskan…nakkan kestabilan politik tetapi mesti ada kerjasama pintar,” katanya menerusi sesi perkongsian secara langsung dalam talian di laman Facebook malam tadi.

Shafie menjawab soalan seorang peserta sesi itu yang ingin tahu sama ada Warisan mahu bekerjasama dengan Barisan Nasional untuk membentuk kerajaan sekiranya gabungan politik itu memenangi PRU15 dalam sesi perkongsian bertajuk Gabungan dan Pakatan: Demi Rakyat atau Demi Poket.

Beliau turut menegaskan langkah Warisan melebarkan sayapnya ke Semenanjung tidak akan mengganggu-gugat perjuangan asal parti itu untuk membela rakyat dan negeri Sabah.

“Kita mesti bergabung dengan seluruh Malaysia… presidennya (Warisan) dari Sabah tetapi isterinya orang Kedah.

“Kita sedang membina sebuah negara… sudah berpuluh tahun gabungan politik berpecah-pecah, mungkin perlukan angin dari timur (untuk satukan),” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16 Penduduk Awam Maut, 65 Cedera Di Papua

JAKARTA: Jurucakap operasi tentera di Papua, timur Indonesia memaklumkan 16 penduduk awam maut dan 65 orang cedera, ketika kekacauan di Wamena, hari ini.

“Berdasarkan data di lapangan, 16 maut dan 65 mangsa cedera di Wamena,” kata Eko Daryanto.

Beliau menyifatkan situasi ketika ini stabil. – Reuters


Polis Sandakan kesan tahanan lari dari Mahkamah Sandakan

SANDAKAN: Seorang tahanan warga Indonesia melarikan diri daripada kawalan polis selepas membuka gari berantai di tangannya di Mahkamah Sandakan di sini, petang semalam.

Jusman Amir, 29, yang dibawa ke mahkamah untuk pendakwaan kes dadah dipercayai melarikan diri ketika proses memuatkan tahanan ke dalam trak untuk dihantar ke Penjara Sibuga, kira-kira jam 3.30 petang.

Suspek yang berbadan kurus, berkulit gelap, mempunyai misai serta janggut dikatakan melarikan diri ke kawasan semak di Taman Khong Lok, Batu 7, di sini.

Ketika kejadian juga, tahanan Ibu Pejabat Polis (IPD) Beluran itu yang sepatutnya ditahan di Penjara Sibuga sementara menunggu sebutan semula kes atas kesalahan mengambil dadah, memakai baju hitam dengan tulisan ‘sex pistol’, berseluar pendek putih dan mempunyai tatu pada lengan kiri.

Timbalan Ketua Polis Daerah Sandakan, Superintendan Abdul Fuad Abdul Malek, berkata operasi mengesan dan menangkap suspek dilancarkan serta-merta oleh Jabatan Siasatan Jenayah dan Tugas Am dengan bantuan Unit Anjing Pengesan (K9).

“Suspek belum dapat dikesan sehingga kini dan Ops Tutup 24 jam juga dilancarkan serta-merta untuk mengesan suspek.

“Kita juga meminta kerjasama orang ramai yang ada maklumat berkaitan suspek supaya menghubungi polis,” katanya di sini, malam ini.

Abdul Fuad berkata, kes disiasat mengikut Seksyen 223 /224 Kanun Keseksaan iaitu penjawat awam dengan cuai membiarkan seseorang lari dari pengurungan atau tentangan terhadap penangkapan yang sah dari segi undang-undang.

Katanya, orang ramai yang ada maklumat boleh menghubungi talian 089-212222. – Berita Harian


COVID-19: Kes Baharu Kembali 4 Angka, 1,054 Kes Positif Dicatatkan Hari Ini

PUTRAJAYA, 3 Nov : Kementerian Kesihatan (KKM) mengesahkan terdapat 1,054 lagi kes positif baharu jangkitan COVID-19 dicatatkan hari ini.

Ia menjadikan kes meningkat ke 34,393 kes bersamaan 10,135 kes aktif.

Daripada angka tersebut, 14 kes daripadanya adalah kes import, manakala selebihnya adalah penularan tempatan.

Peningkatan kes adalah berikutan lebih banyak saringan yang dijalankan di negeri-negeri yang masih berada dalam Perintah Kawalan Pergerakan Bersyarat (PKPB).

Sementara itu, terdapat 875 kes pulih dan dibenarkan discaj hari ini, menjadikan kes pulih keseluruhan meningkat ke 23,965 kes bersamaan 69.8 peratus.

Status Terkini COVID-19 Di Malaysia,3 Nov 2020Kes sembuh=875Jumlah kes sembuh=23,995 kesKes baharu positif=1,054(kes import=14, kes tempatan=1,040)Jumlah positif=34,393 kesKes kematian=12Jumlah kes kematian=263 kesKes dirawat di ICU=94 kesBantuan Alat Pernafasan=32 kes pic.twitter.com/BqrqQAAaL1

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah, Melaka Kongsi Mata

MELAKA: Melaka United dan Sabah memulakan saingan Liga Super musim ini dengan berkongsi satu mata selepas seri 1-1 di Stadium Hang Jebat, Paya Rumput, sebentar tadi.

Menguasai awal permainan tuan rumah bagaimanapun buntu mencipta jaringan walaupun berpeluang merobek gawang lawan sepanjang 45 minit pertama.

Dua peluang terbaik Melaka hadir menerusi Sony Norde apabila sepakannya pada minit ke-35 membias ke kanan gawang Sabah, sementara percubaan keduanya pada m-38 turut tersasar.

Bagaimanapun, percubaan lebih menarik menerusi pemain tengah Manuel Gelito Ott dua minit selepas itu yang hampir memecah kebuntuan selepas hanya tersasar sedikit diatas palang.

Namun, Sabah akhirnya melakukan kejutan apabila berjaya merobek gawang tuan rumah menerusi rembatan kencang Hamran Peter yang menewaskan Khairul Fahmi Che Mat pada hujung babak pertama.

Cemas selepas ketinggalan skuad Hang Tuah hampir menyamakan kedudukan pada minit ke- 55 menerusi Alex Goncalves namun tolakannya berjaya ditepis penjaga gol Sabah Robson Rendy Rining.

Akhirnya pemain sayap kanan, S Kumaahran berjaya menyamakan kedudukan pada minit ke-63 menerusi hantaran Norde sekali gus melegakan tuan rumah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


13,899 Kes Positif Dicatatkan Hari Ini, Sabah 962 Kes

PUTRAJAYA: Sebanyak 13,899 kes baharu COVID-19 yang telah dilaporkan pada hari ini dan ia menjadikan jumlah kumulatif kes di Malaysia sebanyak 2,185,131 kes.

Melalui data yang dikongsikan oleh Ketua Pengarah Kesihatan, Tan Sri Dr Noor Hisham Abdullah, Sarawak mencatatkan kes harian tertinggi hari ini iaitu sebanyak 2,712 kes.

Ia diikuti oleh negeri Selangor dengan 2,341 kes dan Johor dengan 1,377 kes.

Selain itu, empat negeri iaitu Johor, Pulau pinang, Kelantan dan Perak masih lagi mencatatkan kes empat angka.

Manakala, Labuan hanya mencatatkan 5 kes sahaja, diikuti oleh Perlis dengan 17 kes dan Putrajaya dengan 37 kes.

Pulau Pinang – 1,060 (125,940)Kelantan – 1,170 (109,674)Perak – 1,128 (97,960)Negeri Sembilan – 194 (96,579)Pahang – 779 (61,337)Melaka – 339 (56,765)Terengganu – 760 (52,302)WP Labuan – 5 (9,950)WP Putrajaya – 37 (6,037)Perlis – 17 (3,566)


Guru Di Sabah Mula Bertugas 8 Jun Ini

KOTA KINABALU: Semua guru di Sabah dijangka mula kembali ke tempat bertugas bermula Isnin, depan.

Pengarah Jabatan Pendidikan Negeri Sabah (JPNS) Dr Mistirine Radin berkata, ia selaras dengan surat pekeliling Pemakluman Mengenai Arahan Kepada Guru Kembali Ke Tempat Bertugas yang dikeluarkan Pejabat Timbalan Ketua Pengarah Pelajaran Malaysia (Sektor Operasi Sekolah), Kementerian Pendidikan Malaysia (KPM) yang dikeluarkan hari ini.

“Menurut surat berkenaan, ia jelas menyatakan semua guru dikehendaki berada di tempat bertugas masing-masing dan bersedia untuk bertugas selepas tamat cuti pertengahan tahun iaitu pada 7 Jun 2020 bagi sekolah kategori A dan 8 Jun 2020 bagi sekolah kategori B.

“Sabah termasuk dalam katergori B iaitu pada Isnin depan,” katanya ketika dihubungi, hari ini.

Sementara itu, Timbalan Ketua Pengarah Pelajaran Malaysia (Sektor Operasi Sekolah), KPM, Adzman Talib berkata, pemakluman itu selaras dengan arahan Ketua Pengarah Perkhidmatan Awam Bagi Tempoh Semasa dan Selepas Perintah Kawalan Pergerakan Bersyarat (PKPB) bertarikh 6 Mei 2020.

“Semua penjawat awam diarahkan berada di tempat bertugas masing-masing sebagai persediaan untuk kembali bertugas.

“Ia bertujuan bagi memastikan penyampaian perkhidmatan berada pada tahap baik dan efektif,” katanya.

Tambah Adzman, surat arahan kepada guru kembali bertugas boleh dikeluarkan oleh Ketua Jabatan masing-masing.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost